title: 2012/800/UE: Deċiżjoni tal-Parlament Ewropew tat- 23 ta’ Ottubru 2012 dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2010#Riżoluzzjoni tal-Parlament Ewropew tat- 23 ta’ Ottubru 2012 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2010

text:
               20.12.2012

               MT

               Il-Ġurnal Uffiċjali tal-Unjoni Ewropea

               L 350/76

         DEĊIŻJONI TAL-PARLAMENT EWROPEW
   tat-23 ta’ Ottubru 2012
   dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2010
   (2012/800/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

               —

               wara li kkunsidra d-Deċiżjoni tiegħu tal-10 ta’ Mejju 2012 (2) li tiddifferixxi d-deċiżjoni tal-kwittanza fir-rigward tal-implimentazzjoni tal-baġit tal-Awtorità Ewropea tas-Sigurtà fl-Ikel għas-sena finanzjarja 2010, flimkien mar-Riżoluzzjoni li takkumpanja dik id-Deċiżjoni u t-tweġibiet tad-Direttur Eżekuttiv tal-Awtorità,

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (4) li jistabbilixxi l-Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra d-Dikjarazzjoni Konġunta dwar aġenziji deċentralizzati u l-Approċċ Komuni anness magħha, miftehma f’Ġunju 2012 mill-Parlament Ewropew, il-Kunsill u l-Kummissjoni, bħala riżultat tax-xogħol tal-Grupp ta’ Ħidma Interistituzzjonali dwar l-aġenziji deċentralizzati maħluq f’Marzu 2009, u b’mod partikulari t-taqsimiet dwar il-governanza, l-operat, l-ipprogrammar, ir-responsabilità u t-trasparenza tal-Approċċ Komuni,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra t-tieni rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0299/2012),

               1.

               Jagħti l-kwittanza lid-Direttur tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Awtorità għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 106.

      (2)  ĠU L 286, 17.10.2012, p. 367.

      (3)  ĠU L 248, 16.9.2002, p. 1.

      (4)  ĠU L 31, 1.2.2002, p. 1.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tat-23 ta’ Ottubru 2012
      li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2010, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

                  —

                  wara li kkunsidra d-Deċiżjoni tiegħu tal-10 ta’ Mejju 2012 (2) li tiddifferixxi d-deċiżjoni tal-kwittanza fir-rigward tal-implimentazzjoni tal-baġit tal-Awtorità Ewropea tas-Sigurtà fl-Ikel għas-sena finanzjarja 2010, flimkien mar-Riżoluzzjoni li takkumpanja dik id-Deċiżjoni u t-tweġibiet tad-Direttur Eżekuttiv tal-Awtorità,

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

                  —

                  wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (4) li jistabbilixxi l-Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra d-Dikjarazzjoni Konġunta dwar aġenziji deċentralizzati u l-Approċċ Komuni anness magħha, miftehma f’Ġunju 2012 mill-Parlament Ewropew, il-Kunsill u l-Kummissjoni, bħala riżultat tax-xogħol tal-Grupp ta’ Ħidma Interistituzzjonali dwar l-aġenziji deċentralizzati maħluq f’Marzu 2009, u b’mod partikulari t-taqsimiet dwar il-governanza, l-operat, l-ipprogrammar, ir-responsabilità u t-trasparenza tal-Approċċ Komuni,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra t-tieni rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0299/2012),

                  A.

                  billi, fl-10 ta’ Mejju 2012, il-Parlament Ewropew ippospona d-deċiżjoni tiegħu dwar il-kwittanza u l-għeluq tal-kontijiet tal-Aġenzija Ewropea dwar is-Sigurtà fl-Ikel għas-sena finanzjarja 2010,

                  B.

                  billi l-Awtorità tat risposti estensivi lill-awtorità ta’ kwittanza permezz tal-ittri tad-29 ta’ Ġunju 2012 u tal-20 ta’ Awwissu 2012,

                  C.

                  billi l-kwittanza hija strument validu tal-Parlament Ewropew f’dan ir-rigward, li jirrikjedi deċiżjoni msejsa fuq argumenti fattwali u sostansivi; ifakkar, f’dan il-kuntest, ir-regoli eżistenti, jiġifieri r-Regolamenti tal-Personal tal-Uffiċjali u l-Kundizzjonijiet ta’ Impjieg ta’ Qaddejja Oħra tal-Komunita Ewropea, ir-Regolament Finanzjarju li huwa applikabbli għall-baġit ġenerali tal-Komunitajiet Ewropej, ir-Regolament tat-twaqqif tal-Awtorità u l-politiki u l-proċeduri speċifiċi stabbiliti mill-Awtorità,

         Il-ġestjoni baġitarja u finanzjarja

                  1.

                  Jieħu nota tad-dikjarazzjoni tal-Awtorità li issa ttieħdu miżuri adegwati sabiex titjieb il-ġestjoni finanzjarja u li r-rata ta’ implimentazzjoni fir-rigward tal-approprjazzjonijiet ta’ impenn kienet qrib il-100 % fl-2011;

                  2.

                  Jilqa’ l-informazzjoni li waslet dwar tnaqqis sinifikanti fl-ispejjeż tal-laqgħat tal-Bord ta’ Ġestjoni, li ammontaw għal EUR 6 175 kull membru fl-2010; ifaħħar b’mod partikolari t-tnaqqis tal-infiq b’66 % mqabbel mal-2010, milħuq permezz tal-bidla għal streaming tal-awdjo fuq talba, l-użu tal-Ingliż bħala l-unika lingwa għal-laqgħat tal-Bord ta’ Ġestjoni u permezz tal-fatt li l-laqgħat kollha qed iseħħu fis-sede tal-Awtorità f’ Parma;

         Proċess ta’ ġestjoni tal-kuntratti

                  3.

                  Jieħu nota tal-fatt li l-Awtorità żviluppat “Għodda ta’ Għotjiet u Akkwisti” sabiex ittejjeb il-monitoraġġ tal-proċess tal-offerti, il-ġestjoni tal-kuntratti u l-kapaċità tal-previżjonijiet tal-ħlas; jieħu nota tal-fatt li d-Database ġdida dwar l-Akkwisti u l-Għotjiet ġiet varata fit-28 ta’ Ġunju 2012;

         Kunflitt ta’ interessi u trasparenza

                  4.

                  Jinnota li l-funzjoni prinċipali tal-Awtorità hija li tipprovdi konsulenza xjentifika indipendenti u trasparenti dwar suġġetti b’impatt dirett jew indirett fuq is-sikurezz tal-ikel u tal-għalf;

                  5.

                  Jinnota l-ħtieġa li jittieħdu miżuri li jissalvagwardjaw il-kredibilità tal-Awtorità;

                  6.

                  Jilqa’ l-organizzazzjoni ta’ sessjoni mandatorja fuq l-etika u l-integrità għall-membri kollha tal-Bord ta’ Ġestjoni ipprogrammat għal Ottubru 2012, u jitlob lill-Bord ta’ Ġestjoni jinforza b’mod effikaċi l-kodiċi ta’ kondotta tiegħu u jadotta dispożizzjonijiet li jipprevjenu u jippenalizzaw każijiet ta’ ‘revolving door’ fil-ġejjieni, sabiex jiġu evitati sitwazzjonijiet simili għal dik li effetwat lill-ex-President tiegħu fl-2010;

                  7.

                  Diġà fl-imgħoddi indirizza ċerti problemi li jikkonċernaw il-kunflitt ta’ interessi, id-dikjarazzjoni tal-interessi u t-trasparenza; jisħaq li, fl-2010, l-ex President tal-Bord ta’ Ġestjoni tal-Awtorità naqset milli tiddikjara s-sħubija tagħha fil-bord tal-Istitut Internazzjonli tax-Xjenzi tal-Ħajja (ILSI), minkejja l-fatt li l-ILSI huwa ffinanzjat minn intrapriżi tas-settur tal-ikel, dak tal-kimika u dak farmaċewtiku; jinnota li l-membri tal-Bord ta’ Ġestjoni tal-Awtorità ma jinħatrux mid-Direttur Eżekuttiv u għalhekk ma jistgħux jitkeċċew mid-Direttur Eżekuttiv;

                  8.

                  Jilqa’ l-impenn tal-Awtorità li tipproponi li l-Bord ta’ Ġestjoni jaħtar il-President tiegħu permezz ta’ votazzjoni fil-miftuħ; jemmen li proċedura trasparenti se ssaħħaħ ir-responsabilizzazzjoni tal-Bord ta’ Ġestjoni;

                  9.

                  Jinnota b’attenzjoni l-politiki, ir-regoli, il-miżuri ta’ implimentazzjoni u l-azzjonijiet kollha li ġew stipulati sa mill-2007 biex ikun evitat il-kunflitt ta’ interessi fost l-esperti xjentifiċi u l-persunal; jilqa’ f’dan ir-rigward il-kodiċi ta’ kondotta tal-Bord ta’ Ġestjoni tal-Awtorità u l-approċċ attiv tagħhom fir-rieżami tad-dikjarazzjonijiet ta’ interess tagħhom, u r-regoli ġodda għall-analiżi bir-reqqa ta’ kunflitti ta’ interess fis-seħħ minn Lulju 2012, li ntużaw proattivament fit-tiġdid tal-panels xjentifiċi; huwa determinat li jissorvelja l-effett ta’ dawn l-azzjonijiet; se jibqa’ jistieden lid-Direttur Eżekuttiv għal skambji ta’ fehmiet fuq bażi regolari, biex jippromwovi l-iskambju ta’ informazzjoni, anki permezz ta’ persuna ta’ kuntatt maħtur minn fost il-membri tiegħu u billi jżur l-Awtorità kull sentejn; ifakkar li l-aħħar żjara kienet saret f’Mejju 2012;

                  10.

                  Jieħu nota tal-fatt li l-politika l-ġdida tal-Awtorità fil-qasam “tal-indipendenza u l-proċessi tat-teħid tad-deċiżjonijiet xjentifiċi” flimkien mar-regoli ta’ implimentazzjoni tagħha daħlu fis-seħħ f’Lulju 2012 u li d-definizzjoni l-ġdida ta’ kunflitt ta’ interessi tal-Awtorità hija kompatibbli mal-linji gwida tal-OECD; jinnota mill-approċċ prattiku tal-Awtorità rigward il-ksur ta’ regoli relatati mal-politika ta’ indipendenza minn espert jikkonsisti f’esklużjoni għal perjodu ta’ 5 snin; jissuġġerixxi li tiddaħħal ġabra konklużiva ta’ pieni proporzjonati bħala parti mir-regoli ta’ implimentazzjoni tal-politika ta’ indipendenza;

                  11.

                  Jinnota li l-Awtorità skedat valutazzjoni tal-politika ta’ indipendenza tagħha sal-aħħar tal-2013 u impejnat ruħha li tikkunsidra, fost l-oħrajn, il-possibbiltà li tippubblika r-riżultati tal-proċeduri fuq il-ksur ta’ fiduċja, inklużi r-riżultati tal-proċedura intiża sabiex tivverifika l-integrità tar-rieżami xjentifiku u twessa’ u ssaħaħ il-mandat tal-Kumitat tagħha dwar il-Kunflitt ta’ Interessi, pereżempju b’mandat simili għall-Kumitat dwar l-Istandards Etiċi u l-Prevenzjoni ta’ Kunflitt ta’ Interessi tal-aġenzija Franċiża għall-ikel, l-ambjent u l-ħarsien tas-saħħa u s-sikurezza fuq il-post tax-xogħol (ANSES); jistenna li l-Awtorità tinforma lill-awtorità ta’ kwittanza dwar din il-kwistjoni sal-bidu tal-proċedura ta’ kwittanza li jmiss;

                  12.

                  Jinkoraġġixxi lill-Awtorità biex issaħħaħ aktar il-politika ta’ indipendenza tagħha u tikkunsidra li tadotta regoli li jinkludu pieni, fost oħrajn, u tippubblika l-curriculum vitae u d-dikjarazzjonijiet ta’ interessi tal-esperti u xjenzati interni;

                  13.

                  Huwa konvint bis-sħiħ li għandhom jittieħdu l-passi meħtieġa jekk ikun hemm każijiet ta’ nuqqas ta’ konformità mar-regoli eżistenti; jemmen li, f’tali każijiet, l-Awtorità jeħtiġilha tfassal pjan ta’ azzjoni flimkien ma’ skeda ta’ żmien preċiża, bil-għan li tirrimedja l-problemi, li l-implimentazzjoni tiegħu għandha tkun sorveljata mill-Parlament Ewropew, u li dawk il-problemi għandhom ikunu indirizzati billi jinbidlu r-regoli u r-regolamenti eżistenti ħalli jeliminaw il-lakuni possibbli;

                  14.

                  Jieħu nota tad-dikjarazzjoni tal-Awtorità li hija adottat politika dwar ir-regali u l-ospitalità fl-4 ta’ Lulju 2012; jilqa’ din l-inizjattiva u jistieden lill-Awtorità tippubblika din il-politika fil-websajt tagħha;

                  15.

                  Jirrikonoxxi li l-Awtorità ipprogrammat għall-1 ta’ Ottubru 2012 it-tnedija tal-ewwel evalwazzjoni tagħha ta’ kampjun aleatorju ta’ dikjarazzjonijiet ta’ interess ħalli tivverifika l-koerenza tagħhom mal-politika li għadha kemm adottat fil-qasam tal-indipendenza u r-regoli ta’ implimentazzjoni; jistenna li l-Awtorità tikkondividi l-konklużjonijiet ta’ dik l-evalwazzjoni mal-awtorità ta’ kwittanza sal-1 ta’ Marzu 2013 sabiex din tirrflettihom fil-proċedura ta’ kwittanza li jmiss;

                  16.

                  Jirrikonoxxi l-impenn tal-Awtorità li taħdem mal-Kummissjoni Ewropea sabiex tiddefinixxi l-modalitajiet ta’ aċċess sħiħ għall-pubbliku għal data mhux ipproċessata u mhux ippubblikata;

                  17.

                  Josserva li tmien kumitati ta’ esperti kif ukoll il-kumitat xjentifiku tal-Awtorità ġġeddu f’Ġunju 2012; jilqa’ l-pubblikazzjoni tad-dikjarazzjonijiet ta’ interessi tal-esperti li għadhom kemm inħatru fil-websajt tal-Awtorità, iżda josserva li wħud misCVs għad mhumiex disponibbli; jistieden lill-Awtorità tippubblikahom kollha sal-1 ta’ Jannar 2013;

                  18.

                  Jinnota li 37 espert ta’ żewġ Panels inħatru fl-2011, qabel l-adozzjoni tal-politika l-ġdida tal-Awtorità fil-qasam tal-indipendenza u tal-proċessi tat-teħid tad-deċiżjonijiet xjentifiċi; jaqbel għalhekk mal-inizjattiva tal-Awtorità li sal-31 ta’ Ottubru 2012 tanalizza d-dikjarazzjonijiet ta’ interess tagħhom fil-konfront mal-politika u r-regoli ta’ implimentazzjoni li għadhom kemm ġew adottati; jistieden lill-Awtorità tinforma lill-awtorità ta’ kwittanza bir-riżultati tal-proċess ta’ analiżi sal-bidu tal-proċedura ta’ kwittanza li jmiss;

                  19.

                  Jistieden lill-Awtorità tintroduċi fir-rapporti annwali ta’ attività tagħha taqsima speċjali li tiddeskrivi l-azzjonijiet meħuda sabiex jiġi tipprevjeni u timmaniġġja l-kunflitt ta’ interessi, li għandha tinkludi fost oħrajn:

                              —

                              l-għadd ta’ każijiet allegati ta’ kunflitt ta’ interessi verifikati,

                              —

                              l-għadd ta’ każijiet ta’ “revolving door”,

                              —

                              il-miżuri li ttieħdu f’kull kategorija ta’ każijiet,

                              —

                              l-għadd ta’ proċeduri fuq il-ksur ta’ fiduċja mibdija flimkien mal-eżitu tagħhom;

                              —

                              il-pieni applikati;

                  20.

                  Iħeġġeġ lill-Awtorità biex ittejjeb il-ftuħ u t-trasparenza tal-proċess tal-valutazzjoni ta’ riskju, tieħu aktar kont tal-letteratura xjentifika indipendenti eżaminata inter pares u tipprovdi ġustifikazzjoni dettaljata meta tirrifjuta fehmiet diverġenti; jinkoraġġixxi lill-Awtorità tkattar id-djalogu u l-kooperazzjoni mal-esperti esterni u l-aġenziji nazzjonali, b’mod partikolari meta dawn ikollhom opinjonijiet diverġenti dwar proċess speċifiku tal-valutazzjoni tar-riskju;

                  21.

                  Jilqa’, b’mod ġenerali, id-Dikjarazzjoni Konġunta u l-Approċċ Komuni dwar l-aġenziji deċentralizzati fuq imsemmija li tindirizza u timplimenta ċerti elementi ta’ importanza għall-proċedura ta’ kwittanza u jemmen li l-pjan direzzjonali dwar is-segwitu tal-Approċċ Komuni, li għandu jkun ippreżentat mill-Kummissjoni sal-aħħar tal-2012, iqis kif jistħoqq dawn il-kwestjonijiet;

                  22.

                  Jirreferi, fir-rigward tal-osservazzjonijiet l-oħra li qed jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (6) dwar il-prestazzjoni, il-ġestjoni finanzjarja u l-kontroll tal-Aġenziji.

         (1)  ĠU C 366, 15.12.2011, p. 106.

         (2)  ĠU L 286, 17.10.2012, p. 367.

         (3)  ĠU L 248, 16.9.2002, p. 1.

         (4)  ĠU L 31, 1.2.2002, p. 1.

         (5)  ĠU L 357, 31.12.2002, p. 72.

         (6)  ĠU L 286, 17.10.2012, p. 388.


title: 2013/627/UE: Deċiżjoni tal-Parlament Ewropew tas- 17 ta’ April 2013 dwar l-għeluq tal-kontijiet tal-Impriża Konġunta SESAR għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 dwar il-kwittanza fir-rigward tal-implimentazzjoni tal-baġit tal-Aġenziji tal-Unjoni Ewropea għas-sena finanzjarja 2011: prestazzjoni, ġestjoni finanzjarja u kontroll

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/373

         DEĊIŻJONI TAL-PARLAMENT EWROPEW
   tas-17 ta’ April 2013
   dwar l-għeluq tal-kontijiet tal-Impriża Konġunta SESAR għas-sena finanzjarja 2011
   (2013/627/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Impriża Konġunta SESAR għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta SESAR għas-sena finanzjarja 2011, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7-0040/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 219/2007 tas-27 ta’ Frar 2007 dwar l-istabbiliment ta’ Impriża Konġunta għall-iżvilupp tas-sistema Ewropea ta’ ġenerazzjoni ġdida għall-ġestjoni tat-traffiku tal-ajru (SESAR) (4), u b’mod partikolari l-Artikolu 4b tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0101/2013),

               1.

               Japprova l-għeluq tal-kontijiet tal-Impriża Konġunta SESAR għas-sena finanzjarja 2011;

               2.

               Jagħti istruzzjonijiet lill-President tiegħu biex jgħaddi din id-deciżjoni lid-Direttur Eżekuttiv tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 6, 10.1.2013, p. 46.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 64, 2.3.2007, p. 1.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      dwar il-kwittanza fir-rigward tal-implimentazzjoni tal-baġit tal-Aġenziji tal-Unjoni Ewropea għas-sena finanzjarja 2011: prestazzjoni, ġestjoni finanzjarja u kontroll
      IL-PARLAMENT EWROPEW,

                  —

                  wara li kkunsidra r-rapport tal-14 ta’ Novembru 2011 mill-Kummissjoni lill-Parlament Ewropew u lill-Kunsill dwar is-segwitu għar-rilaxx għas-sena finanzjarja 2009 (COM(2011) 736) u d-Dokumenti ta’ Ħidma tal-Istaff tal-Kummissjoni li jakkumpanjawh (SEC(2011) 1350 u SEC(2011) 1351),

                  —

                  wara li kkunsidra d-Dikjarazzjoni Konġunta tal-Parlament Ewropew, il-Kunsill u l-Kummissjoni Ewropea dwar l-aġenziji deċentralizzati tad-19 ta’ Lulju 2012,

                  —

                  wara li kkunsidra l-Approċċ Komuni dwar l-aġenziji deċentralizzati tal-UE anness mad-Dikjarazzjoni Konġunta tad-19 ta’ Lulju 2012,

                  —

                  wara li kkunsidra l-Pjan Direzzjonali tal-Kummissjoni dwar is-segwitu għall-Approċċ Komuni dwar l-aġenziji deċentralizzati tal-UE, adottat mill-Kummissjoni f’Diċembru 2012,

                  —

                  wara li kkunsidra l-Komunikazzjoni tal-Kummissjoni bl-isem “L-aġenziji Ewropej — Il-mixja ’l quddiem” (COM(2008) 135),

                  —

                  wara li kkunsidra r-riżoluzzjoni tiegħu tal-10 ta’ Mejju 2012 dwar il-kwittanza 2010: il-prestazzjoni, il-ġestjoni finanzjarja u l-kontroll tal-Aġenziji tal-UE (1),

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikulari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet msemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 96 tiegħu,

                  —

                  wara li kkunsidra r-Rapport Speċjali Nru 15/2012 tal-Qorti tal-Awdituri bl-isem ‘Il-Ġestjoni ta Kunflitti ta’ Interessi f’Aġenziji magħżula tal-UE’,

                  —

                  wara li kkunsidra r-rapporti annwali (5) speċifiċi tal-Qorti tal-Awidturi dwar kontijiet annwali tal-aġenziji deċentralizzati għas-sena finanzjarja 2011,

                  —

                  wara li kkunsidra l-istudju tiegħu bl-isem “Opportunità u fattibilità tat-twaqqif ta’ servizzi ta’ appoġġ komuni għall-Aġenziji tal-UE” li ħareġ fis-7 ta’ April 2009,

                  —

                  wara li kkunsidra d-Dikjarazzjoni tiegħu tat-18 ta’ Mejju 2010 dwar l-isforzi tal-Unjoni biex tiġġieled kontra l-korruzzjoni (6) ir-Riżoluzzjoni tiegħu tal-15 ta’ Settembru 2011 dwar l-isforzi tal-UE biex tiġġieled kontra l-korruzzjoni (7) u l-Komunikazzjoni mill-Kummissjoni dwar “Nissieltu kontra l-korruzzjoni fl-UE” (COM(2011) 308);

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit, u l-opinjonijiet tal-Kumitat għall-Impjiegi u l-Affarijiet Soċjali, tal-Kumitat għall-Ambjent, is-Saħħa Pubblika u s-Sikurezza tal-Ikel u tal-Kumitat għal-Libertajiet Ċivili, il-Ġustizzja u l-Intern (A7-0118/2013),

                  A.

                  billi din ir-Riżoluzzjoni fiha, għal kull wieħed mill-korpi riferuti fis-sens tal-Artikolu 185 tar-Regolament (KE, Euratom) Nru 1605/2002, l-osservazzjonijiet orizzontali li jakkumpanjaw id-deċiżjonijiet ta’ kwittanza skont l-Artikolu 96 tar-Regolament (KE, Eujratom) Nru 2343/2002 u l-Artikolu 3 tal-Anness VI tar-Regoli ta’ Proċedura tal-Parlament,

                  B.

                  billi f’dawn l-aħħar għaxar snin, in-numru ta’ aġenziji żdied bi tliet darbiet, minn għaxra fl-2001 għal 30 fl-2011,

         Kwestjonijiet ġenerali

                  1.

                  Jenfasizza l-importanza tal-kompiti mwettqa mill-aġenziji, u l-impatt dirett tagħhom fuq il-ħajja ta’ kuljum taċ-ċittadini, b’mod partikolari fir-rigward tal-kwalità tal-mediċini, is-sigurtà fl-ikel, is-sigurtà tal-avjazzjoni u l-kontroll tat-tifqigħ ta’ mard infettiv; f’dan il-kuntest, jagħmel enfasi fuq l-importanza kbira tal-awtonomija tal-aġenziji, b’mod partikolari dawk regolatorji u dawk inkarigati mill-ġbir tal-informazzjoni indipendenti; ifakkar li l-iskop ewlieni tat-twaqqif tal-aġenziji deċentralizzati kien li jkunu jistgħu jsiru valutazzjonijiet tekniċi u xjentifiċ indipendenti;

                  2.

                  Ifakkar li, wara tliet snin ta’ analiżi u negozjati, f’Lulju 2012 il-Kummissjoni, il-Kunsill u l-Parlament adottaw Approċċ Komuni dwar l-aġenziji deċentralizzati, ftehim politiku dwar il-ġestjoni u r-riforma futuri tal-aġenziji deċentralizzati; jilqa’ b’mod pożittiv il-konklużjoni ta’ dan il-ftehim għalkemm jiddispjaċih li ma ġiex ikkunsidrat fih x’għandhom ikunu l-proċeduri għat-teħid tad-deċiżjonijiet għall-implimentazzjoni tal-linji ta’ azzjoni u b’liema mod hija assoċjata l-funzjoni ta’ monitoraġġ u kontroll tal-Parlament Ewropew f’dawn il-proċeduri;

                  3.

                  Jilqa’ b’mod pożittiv ir-rapporti tal-Qorti tal-Awdituri u b’mod partikolari l-isforzi li għamlet biex tikkonforma mat-talbiet magħmula mill-Parlament biex il-Qorti tagħmel verifiki aħjar u tiġi ffaċilitata l-proċedura ta’ approvazzjoni tal-liberazzjoni;

                  4.

                  Jinnota b’sodisfazzjon li r-rapporti tal-awditjar tal-Qorti issa fihom informazzjoni aktar ddettaljata mis-snin preċedenti; jinkoraġġixxi lill-Qorti tissokta b’ din it-trend pożittiva u tiżviluppa aktar l-element ta’ awditjar tal-prestazzjoni, kemm fil-bosta rapporti annwali tagħha kemm fir-rapporti speċjali tagħha; jitlob lill-Qorti biex tippromwovi d-dibattiti kontradittorji sakemm l-aġenziji jitolbu dan u biex b’dan il-mod ittejjeb l-informazzjoni u t-trasparenza fir-rapporti tagħha, b’mod partikolari billi tirrikonoxxi dawk il-każijiet fejn tkun l-aġenzija nnifisha li tkun sabet il-problema u tkun innotifikat lill-Qorti, u billi tindika b’mod aktar ċar il-każijiet li fihom tkun inħarġet riżerva;

                  5.

                  Ifakkar lill-aġenziji dwar l-obbligu tagħhom li jippreżentaw lill-awtorità responsabbli għall-kwittanza rapport imħejji mid-direttur tagħhom li jiddiskrivi fil-qosor in-numru u n-natura tal-awditi interni mwettqa mill-awditur intern, ir-rakkomandazzjonijiet li saru u s-segwitu tagħhom, kif previst fl-Artikolu 72(5) tar-Regolament (KE, Euratom) Nru 2343/2002;

                  6.

                  Ifaħħar il-kooperazzjoni tajba mal-kumitat responsabbli min-naħa tan-Netwerk tal-Aġenziji tal-Unjoni (“in-Netwerk”), forum għall-koordinazzjoni, skambju ta’ informazzjoni u ftehim ta’ pożizzjonijiet komuni dwar kwistjonijiet ta’ interess komuni għall-aġenziji, u jinkoraġġixxi t-tisħiħ tan-Netwerk; jinnota b’sodisfazzjon id-disponibbiltà u l-ftuħ tad-diretturi tal-aġenziji kkuntattjati fil-qafas tal-proċedura annwali ta’ kwittanza; jinnota b’sorpriża l-ittra tan-Netwerk tad-19 ta’ Ottubru 2012 fejn jitlob lill-Parlament “jerġa’ lura għall-prattiki tas-snin bikrija”; għall-kuntrarju, jħeġġeġ u jistenna lin-Netwerk jappoġġa l-bidliet mitluba mill-Parlament fil-kwittanza preċedenti għal titjib fil-ġestjoni, it-trasparenza u l-miżuri ta’ kontra l-kunflitt ta’ interess għall-benefiċċju tal-konsumaturi u l-flus tal-kontribwenti;

                  7.

                  Jisħaq il-ħtieġa li jkun hemm fokus fuq l-effikaċja u t-trasparenza fl-eżeċizzju tal-kwittanza u jistieden lill-partijiet involuti – il-Qorti tal-Awdituri, il-Kunsill, l-aġenziji u n-Netwerk – biex jittrattaw il-kwittanza minn dik il-pożizzjoni; jenfasizza li meta ssir enfasi fuq il-prestazzjoni, din m’għandha bl-ebda mod ixxekkel ir-regolarità u l-ġestjoni finanzjarja soda;

                  8.

                  Jindika, f’dan il-kuntest, ir-relazzjoni bejn il-piż amministrattiv u l-prestazzjoni tal-aġenziji; iqis li biex l-aġenziji jaħdmu bl-aktar mod effiċjenti possibbli u jottimizzaw kemm jista’ jkun ir-riżorsi tagħhom, għandhom ifittxu sinerġiji, iwettqu skambju akbar ta’ prattika tajba u jaqsmu servizzi abbażi tal-prossimità ġeografika jew tematika; iqis li l-aċċess għas-servizzi mogħtijin mill-Kummissjoni għandhom ukoll jittejbu, jitwessgħu u jiġu ffaċilitati;

                  9.

                  Jissuġġerixxi li r-regoli finanzjarji applikabbli għall-Aġenziji għandhom jiġu simplifikati, b’tali mod li jippermettu li l-ispejjeż tal-persunal amministrattiv tal-aġenziji jiġu ridotti; jistieden lill-Kummissjoni biex tfassal proposti għal dak il-għan u tinkoraġġixxi lill-aġenziji biex jużaw l-għażla ta’ simplifikazzjoni fir-rigward tal-proċeduri tar-reklutaġġ meta l-proċedura standard hija mfassla għall-organizzazzjonijiet fuq skala akbar u tippreżenta piż eċċessiv għall-aġenziji;

                  10.

                  Jinnota bi tħassib li hemm għadd ta’ problemi identifikati mill-Qorti tal-Awdituri li jolqtu lil bosta aġenziji, b’mod partikolari f’dak li għandu x’jaqsam ma’ dawn li ġejjin:

                              —

                              riporti li mhumiex appoġġati minn impenji jew li jidhru eċċessivament għoljin,

                              —

                              nuqqas ta’ trasparenza jew rigorożità fir-reklutaġġ,

                              —

                              l-akkwist u l-ġestjoni tal-kuntratti,

                              —

                              il-kunflitti potenzjali ta’ interess, inkluż fil-livell ta’ bord ta’ tmexxija;

                  11.

                  Jinnota, f’dan il-kuntest, it-tweġiba tan-Netwerk; jilqa’ l-azzjoni koordinata tal-aġenziji u l-intenzjoni tagħhom li jindirizzaw l-problemi identifikati mill-Qorti tal-Awdituri u jħeġġeġ lin-Netwerk, kif ukoll lill-aġenziji individwali, jirrapportaw lura lill-awtorità tal-kwittanza dwar il-progress tal-implimentazzjoni tal-miżuri konkreti għall-kumpens tan-nuqqasijiet identifikati mill-Qorti tal-Awdituri u l-Parlament fil-proċedura ta’ kwittanza għas-sena finanzjarja 2010; jisħaq li r-reponsabbiltà hija tad-diretturi eżekuttivi u l-bordijiet ta’ tmexxija tal-aġenziji;

                  12.

                  Iħeġġeġ lin-Netwerk, kif ukoll lill-aġenziji individwali, biex jirrappurtaw lura lill-awtorità ta’ kwittanza dwar il-progress ta’ implimentazzjoni ta’ dawk l-ideat u l-approċċi biex jiġi vvalutat jekk l-approċċ magħżul weriex ruħu effettiv fis-soluzzjoni tal-kwistjonijiet pendenti kif identifikat mill-Qorti tal-Awdituri u l-approċċ komuni u jirrappurtaw lill-awtorità ta’ kwittanza dwar l-azzjonijiet kemm individwali kif ukoll kollettivi li jindirizzaw is-sejbiet tal-Qorti tal-Awdituri, u r-riżultati tagħhom;

                  13.

                  Jenfasizza li l-aġenziji ilhom jitolbu normi aktar flessibbli tar-Regolament Finanzjarju applikabbli għall-aġenziji; jirrikonoxxi li l-maġġor parti ta’ dawn in-normi huma sproporzjonati u mhumiex adattati għad-daqs u lanqas għall-għanijiet u l-karatteristiċi tal-maġġor parti tal-aġenziji; iqis li s-semplifikazzjoni tar-regoli finanzjarji u statutorji applikabbli għall-aġenziji jtejbulhom l-effikaċja, jirriduċulhom l-ispejjeż u jsolvulhom ħafna mill-problemi identifikati mill-Qorti tal-Awdituri;

                  14.

                  Jinnota li xi aġenziji fl-Ispazju ta’ Libertà, Sigurtà u Ġustizzja huma operazzjonali u li l-implementazzjoni tal-baġit tagħhom jiddependi wkoll minn fatturi esterni, li għandhom jiġu kkunsidrati matul il-proċess baġitarju;

         Il-ġestjoni baġitarja u finanzjarja

                  15.

                  Itenni li l-prinċipju tal-annwalità hu wieħed mit-tliet prinċipji bażiċi tal-kontabilità (l-unità, l-annwalità u l-bilanċ) li huma indispensabbil biex tkun żgurata implementazzjoni effikaċi tal-baġi tal-Unjoni; jinnota li l-aġenziji deċentralizzati mhux dejjem ikunu kompletament konformi ma’ dan il-prinċipju;

                  16.

                  Ifakkar lill-aġenziji li l-problema persistenti tar-riporti għad trid tiġi indirizzata; jieħu nota tal-ispjegazzjonijiet tal-Aġenziji fir-rigward tad-diffikultà fl-evitar tar-riporti fin-nefqa operattiva; jemmen, madankollu, li f’numru ta’ każijiet, għad hemm lok għal titjib, b’mod partikolari permezz ta’ ġestjoni aħjar tal- approprjazzjonijiet ta’ impenn ibbażati fuq bżonnijiet reali, l-ippjanar intern aħjar u tat-tbassir ġenerali tad-dħul, dixxiplina baġitarja aktar stretta u stampa sħiħa regolari tal-infiq; jitlob lill-aġenziji biex janalizzaw il-proċessi amministrattivi interni tagħhom sabiex jitnaqqas il-piż amministrattiv, speċjalment fil-proċessi tal-akkwisti u r-reklutaġġ; jemmen li kemm il-Kummissjoni kif ukoll il-Qorti tal-Awdituri għandhom jgħinu lill-aġenziji b’mod effettiv f’dan il-qasam;

                  17.

                  Jirrimarka li f’xi każijiet l-ippjanar intern jeħtieġ jitjieb, u dan jitlob li l-aġenziji jaħdmu fuq proċeduri mtejba; jagħraf fl-istess ħin li f’ċerti ċirkostanzi u b’ġustifikazzjoni dovuta (pereżempju s-sistemazzjoni ta’ pagamenti ma kinitx possibbli fis-sena stipulata fil-kuntratt) dan għandu jitniżżel b’mod trasparenti fir-rapport mill-Qorti tal-Awdituri; huwa tal-fehma li hekk biss tista’ ssir valutazzjoni vera dwar jekk ir-riporti jkunu għoljin wisq jew le;

                  18.

                  Jenfasizza, f’dan il-kuntest, li għandha titqies il-ġerarkija tan-normi, u jemmen li l-fokus għandu jkun fuq il-ġestjoni finanzjarja soda; madankollu, jindika, li r-regoli finanzjarji attwali ma jsolvux il-problema tal-aġenziji li l-finanzjament tagħhom huwa bbażat fuq il-ġbir ta’ ħlasijiet, u jistieden lill-Kummissjoni tipproponi soluzzjoni għal din il-problema meta ssir ir-reviżjoni li jmiss tar-regoli tar-regoli finanzjarji applikabbli għall-aġenziji; jirrimarka li r-Regolament Finanzjarju lanqas mhuwa adattat għal dawk l-aġenziji li jiġġeneraw eċċessi u jisħaq li huwa essenzjali li fir-riforma jiġu kkunsidrati soluzzjonijiet għal dawn il-każijiet bħal pereżempju l-ħolqien ta’ fond ta’ riżerva limitat;

                  19.

                  Jistenna li l-Qorti tal-Awdituri fir-rwol tagħha ta’ awditur estern bħala segwitu għar-rapport ta’ kwittanza tal-Parlament tal-2010 u r-rapport tagħha dwar il-valutazzjoni komparattiva tal-Aġenziji, tikkonsulta lin-Netwerk tal-Aġenziji biex tfassal valutazzjoni komparattiva aċċessibbli b’mod miftuħ u trasparenti u proċedura ta’ klassifikazzjoni għall-Aġenziji bl-użu ta’ indikaturi importanti fl-oqsma tal- ġestjoni finanzjarja u baġitarja tajba, spejjeż governattivi baxxi kif ukoll effettività operazzjonali effiċjenti u l-provvediment tad-dejta sottostanti b’format faċilment aċċessibbli (eż. fajls Excel u/jew CSV);

                  20.

                  Jinnota bi tħassib li ċerti aġenziji għarfu bħala punt dgħajjef in-nuqqas ta’ flessibbiltà fil-baġit, u dan jissuġġerixxi li jista’ jsir tfaddil jekk ikun hemm biżżejjed flessibbiltà fil-baġit minn titolu għal titolu; jistieden lill-Kummissjoni teżamina mill-qrib is-sitwazzjoni u tippreżenta proposti li jindirizzaw din il-kwistjoni;

                  21.

                  Jinnota li matul is-sena l-aġenziji jgħaddu minn għadd kbir ta’ proċeduri ta’ awditjar u ta’ kontroll differenti li ħafna drabi ma jitqassmux b’mod ugwali u li jistgħu joħolqu diffikultajiet għalihom; jemmen li l-problem għandha tkun indirizzata primarjament billi jkun hemm koordinament aħjar ta’ dawk l-awditi varji (8); iqis li l-Aġenziji għandhom jiġu kkonsultati sabiex isibu soluzzjoni prattiċi għal din il-kwestjoni li ma jxekklux il-prestazzjoni tax-xogħlijiet ewlenin tagħhom; jistieden lill-Qorti tal-Awdituri, lill-Kummissjoni, lill-aġenziji u n-Netwerk sabiex ifasslu approċċ xieraq dwar din il-kwestjoni għall-partijiet involuti kollha;

                  22.

                  Jitlob li l-Aġenziji u l-Impriżi Konġunti kollha jżidu sistematikament mudell standardizzat dwar il-pubblikazzjoni tal-Kontijiet Annwali Finali li jinkludi d-dejta ppreżentata fir-rapporti tagħhom dwar l-implimentazzjoni tal-baġit u fir-rapporti tagħhom dwar il-ġestjoni baġitarja u finanzjarja; jirrakkomanda li l-aġenziji u l-impriżi konġunti kollha jagħtu din l-informazzjoni b’mod komprensiv, aċċessibbli għall-utent u trasparenti (eż., Excel files u/jew CSV files), ħalli jkun iffaċilitat il-paragun bejn l-eżekuzzjonijiet baġitarji tagħhom, u b’hekk il-Parlament u l-pubbliku jkunu jistgħu jqabblu b’mod komprensiv l-infiq tagħhom;

                  23.

                  Jitlob lin-Netwerk tal-Aġenziji jintroduċi sistema ta’ linja baġitarja dettaljata u standardizzata sabiex l-aggregazzjoni u t-tqabbil tad-dħul u l-ispejjeż tal-Aġenziji kif ukoll l-implimentazzjoni u l-użu tal-approprjazzjonijiet għal kull linja baġitarja jkunu jistgħu jitqabblu mit-titlu, mill-kapitolu u mil-linja; barra minn hekk, jitlob lin-Netwerk jmexxi t-tqabbil sussegwenti u jiżgura liberament disponibbli l-konklużjonijiet kif ukoll d-dejta sottostanti f’format faċilment aċċessibbli (eż. fajls Excel u/jew fajls CSV);

         Riżorsi umani u politika ta’ akkwist

                  24.

                  Jirrimarka li r-Regolamenti tal-Persunal jiddefinixxu l-prinċipji li jippermettu l-adozzjoni tal-politika tal-persunal mill-aġenziji u li huma meħtieġa wkoll flessibbiltà akbar u simplifikazzjoni tan-normi statutorji applikabbli għall-aġenziji sabiex jiġi ggarantit il-funzjonament aħjar tagħhom f’dan il-qasam; jirrimarka li għalkemm l-Artikolu 110 tar-Regolament jippermetti xi flessibbiltà, peress li hija l-Kummissjoni li tiddeċiedi finalment, jirriżulta fundamentali li l-aġenziji u l-Kummissjoni jilħqu ftehim minn qabel; iqis li, fil-każ ta’ nuqqas ta’ qbil, il-Kummissjoni għandha tippreżenta deċiżjoni motivata quddiem il-kumitat responsabbli tal-Parlament;

                  25.

                  Ifakkar lill-Aġenziji, li fil-pjanijiet tagħhom ta’ politika tal-persunal għandhom jadottaw programm globali tar-riżorsi umani tagħhom skont il-kapaċità baġitarja u amministrattiva li jkollhom sabiex tkun żgurata politika tal-persunal koerenti u adattata skont il-bżonnijiet neċessarji; jirrimarka wkoll li dawn il-pjanijiet għandhom iqisu fatturi fundamentali bħall-bilanċ bejn l-irġiel u n-nisa u l-bilanċ ġeografiku; f’dan il-kuntest, jilqa’ b’sodisfazzjon l-inizjattivi kkunsidrati mill-Kummissjoni fil-pjan direzzjonali tagħha kif ukoll il-fatt li l-ispeċifiċitajiet tal-aġenziji diġà huma rikonoxxuti fil-proċess ta’ reviżjoni tar-Regolament tal-Persunal li għaddejja bħalissa;

                  26.

                  Jinsab imħasseb dwar il-fatt li l-proċeduri ta’ reklutaġġ tal-aġenziji kienu problema rikorrenti sa mill-ħolqien tal-aġenziji, filwaqt li l-Qorti tal-Awdituri fl-awditjar tagħha għas-sena 2011, sabet problemi jew dgħufijiet ta’ dan tip fl-aġenziji kollha ħlief tnejn; huwa sorpriż li kemm l-Approċċ Komuni kif ukoll il-pjan direzzjonali ma jipprovdu ebda azzjoni f’dan il-qasam;

                  27.

                  Iqis li l-pratttika stabbilita tajjeb tal-Pjanijiet tal-Politika tal-Persunal bħala għodda imprezzabbli għall-ippjanar fuq terminu twil ta’ żmien; hu kulma jmur aktar imħasseb li l-Kummissjoni tista’ tannulla l-Pjanijiet tal-Politika tal-Persunal miftehmin fl-ambitu tal-proċedura annwali tal-baġit, u għalhekk, jitlob lill-Kummissjoni tirrestrinġi ruħha f’dan is-sens;

                  28.

                  Jitlob lill-Aġenziji kollha jinfurmaw lill-awtorità tal- kwittanza bin-numru ta’ ġranet ta’ liv awtorizzat għal kull grad skont il-ħin flessibbli u skemi ta’ kumpens tal-liv miżjuda annwalment mar-rapporti ta’ attività annwali tagħhom;

         Kunflitti ta’ interessi u trasparenza

                  29.

                  Jilqa’ r-Rapport Speċjali tal-Qorti tal-Awdituri dwar il-Ġestjoni ta’ Kunflitti ta’ Interessi f’Aġenziji magħżula tal-UE (Rapport Speċjali 15/2012), li rriżulta mit-talba tal-Parlament biex titwettaq analiżi komprensiva tal-approċċ tal-Aġenziji għall-ġestjoni tas-sitwazzjonijiet fejn ikun hemm kunflitti potenzjali ta’ interess;

                  30.

                  Iqis li l-valur miżjud tar-Rapport Speċjali 15/2012 tal-Qorti tal-Awdituri jinsab fil-monitoraġġ regolari tal-progress tal-Aġenziji rigward il-ġestjoni u l-prevenzjoni tal-kunflitti ta’ interess; jitlob lill-Qorti tippermetti aktar segwitu fuq din il-kwestjoni b’mod li jitwessgħu l-kamp tal-awditu tagħha għal aġenziji oħrajn, u li tippreżenta dak li ssib f’Rapport Speċjali futur dwar il-kwestjoni;

                  31.

                  Ifakkar li fir-Rapport Speċjali tagħha Nru 15/2012, il-Qorti tal-Awdituri vvalutat politiki u proċeduri għall-ġestjoni tal-kunflitti ta’ interess f’erba’ Aġenziji magħżulin: l-Aġenzija Ewropea tas-Sikurezza tal-Avjazzjoni (EASA), l-Aġenzija Ewropea għas-Sustanzi Kimiċi (ECHA), l-Awtorità Ewropea dwar is-Sigurtà fl-Ikel (EFSA) u l-Aġenzija Ewropea għall-Mediċini (EMA);

                  32.

                  Iqis li l-iskop tal-awditur tal-Qorti tal-Awdituri kien sabiex jitwieġbu żewġ mistoqsijiet: l-ewwel nett, kienx hemm politiki u proċeduri adegwati fis-seħħ, u t-tieni, jekk dawk il-politiki u l-proċeduri ġewx implimentati b’mod adegwat; jinnota, barra minn hekk, li l-Qorti tal-Awdituri bbażat ix-xogħol tagħha fuq id-definizzjoni ta’ kunflitt ta’ interess kif provdut fil-linji gwida tal-Organizzazzjoni għall-Kooperazzjoni u l-Iżvilupp Ekonomiċi (OECD), u li n-netwerk ta’ referenza għar-rekwiżiti minimi adottati mill-Qorti rriżultat ukoll mil-linji gwida tal-OECD; jisħaq, b’danakollu li, għad li l-linji-gwida tal-OECD joffru punt ta’ riferiment internazzjonali dwar din il-kwestjoni, bażikament huma relattivi għall-kunflitti ta’ interess fil-qafas tal-impjegati fis-settur pubbliku u ma jistgħux, għalhekk, jagħtu bażi alternattiva għal rispons effikaċi fil-każ ta’ kunflitti potenzjali ta’ interess fost il-korpi governattivi u korpi oħrajn imdaħħlin f’ħidmet l-aġenziji, bħalma huma l-bordijiet ta’ tmexxija u l-pannelli tal-esperti; madankollu, jirrikonoxxi l-valur tas-sett ta’ għodod tal-OECD, speċjalment il-lista ta’ awtokontroll għal rigali, benefiċċji, eċċ.; kif ukoll ir-rakkomandazzjonijiet dwar is-sanzjonijiet, il-ħtieġa għal verifika tal-integrità u l-kontenut tad-dikjarazzjonijiet ta’ interess kif ukoll il-ħtieġa ta’ kompetenzi u għarfien fl-identifikazzjoni tar-riskji ta’ kunflitt ta’ interessi;

                  33.

                  Jinnota li l-kunflitti ta’ interess jistgħu jseħħu wkoll bejn il-membri tal-Bord tat-Tmexxija ta’ aġenzija u l-Aġenzija nnifisha, minħabba interessi nazzjonali jew istituzzjonali, li jipperikolaw il-funzjonament kif suppost tal-Aġenzija; jitlob għalhekk lill-Kummissjoni tippreżenta urġentement lill-Parlament proposta ħalli tkun indirizzata din il-kwestjoni; jistenna li sadanittant id-dikjarazzjonijiet ta’ interess ta’ kull wieħed mill-membri tal-bordijiet tat-tmexxija tal-aġenziji jsiru trasparenti u pubbliċi;

                  34.

                  Jinnota b’dispjaċir li skont is-sejbiet tal-Qorti tal-Awdituri fir-Rapport Speċjali tagħha Nru 15/2012, fi tmiem l-awditjar fuq il-post (Ottubru 2011), l-ebda waħda mill-erba’ aġenziji magħżula ma ġestew b’mod adegwat is-sitwazzjonijiet ta’ kunflitt ta’ interess; jinnota li filwaqt li l-EMA u l-EFSA żviluppaw politiki aktar avvanzati għall-ġestjoni tal-kunflitt ta’ interess, il-politiki tal-ECHA ma kinux kompleti u l-EASA ma kellhiex tali politiki operattivi;

                  35.

                  Jinnota bi tħassib li l-Qorti tal-Awdituri rrappurtat numru ta’ nuqqasijiet, b’mod partikolari, fir-rigward tal-implimentazzjoni tal-politiki u l-proċeduri għall-persunal u l-bord tal-appell (l-ECHA), it-trasparenza fir-rigward tal-pubblikazzjoni tad-dikjarazzjoni annwali tal-interessi (l-EASA), it-taħriġ dwar il-kunflitti tal-interessi (l-ECHA u l-EASA); jisħaq li, mill-erba’ aġenzija li sar l-awditu tagħhom mill-Qorti, kienet l-EMA biss li kellha politika dwar l-għotjiet u l-istediniet;

                  36.

                  Jilqa’ r-rakkomandazzjonijiet magħmulin mill-Qorti tal-Awdituri lill-erba’ aġenziji li sarilhom l-awditu; jilqa’ l-fatt li wara l-awditjar tal-Qorti tal-Awdituri, l-erba’ aġenziji magħżula ħadu numru ta’ passi biex jindirizzaw in-nuqqasijiet individwali tagħhom; iħeġġeġ lill-aġenziji jirrappurtaw lill-awtorità ta’ kwittanza kull miżuri ulterjuri meħuda fir-rigward tal-implementazzjoni tal-politiki u l-proċeduri biex ikunu indirizzati dawk in-nuqqasijiet, inkluża l-ġestjoni tal-kunflitti ta’ interess;

                  37.

                  Jieħu nota li l-Qorti tal-Awdituri identifikat għadd ta’ nuqqasijiet sinifikanti relatati ma’ kwistjonijiet ta’ wara l-impjieg li jdgħajfu l-prevenzjoni mis-sitwazzjonijiet ta’ “revolving doors”; jappoġġa r-rakkomandazzjoni tal-Qorti tal-Awdituri li tisħaq fuq il-ħtieġa li jiġu indirizzati dawk il-kwestjonijiet ta’ wara l-impjieg u huwa tal-opinjoni li teħtieġ jiġi ċċarat il-perjodu ta’ “cooling-off” għal kull minn kellu l-kariga ta’ direttur ta’ aġenzija jew kellu responsabbiltajiet kbar fi ħdan aġenzija;

                  38.

                  Japprova r-rakkomandazzjoni tal-Qorti tal-Awdituri li tistieden lill-istituzzjonijiet tal-Unjoni u l-korpi deċentralizzati kollha biex jeżaminaw jekk ir-rakkomandazzjonijiet tar-Rapport Speċjali Nru 15/2012 tiegħu humiex rilevanti u applikabbli għalihom; iqis li l-Aġenziji għandhom jiżviluppaw u jimplimentaw politiki u proċeduri komprensivi ta’ indipendenza, li jistabbilixxu inter alia mekkaniżmu għall-ksur tal-fiduċja u sanzjonijiet ċari, jew jibdlu dawk diġà fis-seħħ abbażi tat-tagħlimiet meħuda u r-rakkomandazzjonijiet tar-Rapport Speċjali Nru 15/2012; jistieden għaldaqstant lill-Aġenziji kollha jirrapportaw lill-awtorità tal-kwittanza dwar din il-kwistjoni qabel tmiem l-2013;

                  39.

                  Jilqa’ l-inizjattiva tal-Ombudsman Ewropew biex jagħmel investigazzjoni fuq inizjattiva proprja fuq il-każ tal-kunflitt tal-interessi fil-parti tiegħu ta’ “bibien li jduru” rigward diversi każijiet li ġew irrappurtati riċentement fil-Kummissjoni; japprova t-twissija maħruġa mill-Ombudsman li skont ma tgħid hi, għad li l-ġestjoni effikaċi tal-kunflitti ta’ interess hija parti kruċjali mill-governanza t-tajba u mill-imġiba etika xierqa, mhux il-problemi kollha marbutin mal-governanza u l-etika neċessarjament jimplikaw kunflitt ta’ interess; huwa tal-fehma li l-kunflitti ta’ interess jeħtieġ li jiġu indirizzati fil-limiti stretti tagħhom, u jisħaq il-ħtieġa li jkunu promossi strateġiji u azzjonijiet ta’ taħriġ u prevenzjoni f’dak li għandu x’jaqsam mal-kunflitti ta’ interess fl-istituzzjonijiet tal-Unjoni;

                  40.

                  Jilqa’ r-rakkomandazzjoni tal-Qorti tal-Awdituri sabiex l-Unjoni jikkunsidra żvilupp ulterjuri tal-qafas regolatorju tal-Unjoni ddedikat għall-ġestjoni tas-sitwazzjonijiet ta’ kunflitt ta’ interess

                  41.

                  Jilqa’ d-Dikjarazzjoni Konġunta interistituzzjonali tad-19 ta’ Lulju 2012 dwar l-aġenziji deċentralizzati u b’mod partikolari d-dispożizzjonijiet tagħha dwar il-ġestjoni u l-prevenzjoni tal-kunflitt ta’ interess (il-paragrafi 11 u 18) u dwar l-indipendenza tal-esperti xjentifiċi tal-Aġenziji (il-paragrafu 20);

                  42.

                  Jistieden lill-Qorti tal-Awdituri tagħmel valutazzjoni tal-implementazzjoni min-naħa tal-aġenziji ta’ kull miżura meħuda abbażi tar-rakkomandazzjonijiet magħmulin lilhom fir-Rapport Speċjali Nru 15/2012; jitlob lin-Netwerk jiżviluppa proposta bbażati fuq l-iskambju tal-aqwi prattiki u t-tagħlimiet meħudin ħalli jippermettulu jidentifika, b’kooperazzjoni mal-Kummissjoni u mal-Qorti tal-Awdituri, dawk l-aġenziji, jew oqsma li fihom joperaw, fejn hemm l-akbar riskju ta’ kunflitti ta’ interess; f’dan il-kuntest, jilqa’ r-reviżjoni tar-reġistru ta’ trasparenza dwar il-lobbyists fl-istituzzjonijiet tal-Unjoni u jħeġġeġ lill-Kummissjoni u lill-aġenziji biex jimplimentaw il-miżuri li jirriżultaw minn din ir-reviżjoni għal kunflitti ta’ interessi potenzjali;

                  43.

                  Jilqa’ l-azzjonijiet imbassra mill-Kummissjoni dwar il-kunflitti ta’ interess, b’mod partikolari, l-intenzjoni tagħha li toħroġ linji gwida għal politika koerenti dwar il-prevenzjoni u l-ġestjoni ta’ kunflitti ta’ interess għall-membri tal-Bordijiet tat-Tmexxija u d-Diretturi, esperti fil-kumitati xjentifiċi, u l-membri tal-Bordijiet tal-Appell (9), kompitu li l-Kummissjoni ħadet f’idejha u stabbiliet l-2013 bħala s-sena mmirata; jinnota b’sodisfazzjon li dan il-kompitu huwa wieħed mill-azzjonijiet u l-miri importanti prioritarji tal-Kummissjoni; iħeġġeġ lill-Kummissjoni tosserva t-terminu propost għall-implementazzjoni ta’ din l-azzjoni u li tirrapporta lill-awtorità ta’ kwittanza dwar l-eżitu qabel għeluq l-2013, billi tehmeż mar-rapport tagħha il-proposta leġiżlattivi relevanti;

                  44.

                  Jinnota f’dan is-sens li l-Kummissjoni tipprevedi żewġ azzonijiet li jridu jitwettqu mill-aġenziji fl-2013, jiġifieri li tiġi adottata u implementata politika ċara dwar il-kunflitti ta’ interess u, b’mod partikolari, tiġi skambjata l-esperjenza u possibbilment żviluppat approċċ koordinat għall-problemi komuni rigward kumitati xjentifiċi u bordijiet tal-appell, u jiiġu ddefiniti kriterji trasparenti u verifikabbli b’mod oġġettiv għall-imparzjalità u l-indipendenza tal-membri tal-Bordijiet tal-Appell u biex jiġu riveduti l-proċeduri ta’ selezzjoni għall-membri ta’ kumitati xjentifiċi (10); iħeġġeġ lill-Aġenziji jirrappurtaw lill-awtorità ta’ kwittanza dwar is-sitwazzjoni attwali fir-rigward ta’ dawk il-kompiti qabel tmiem l-2013;

                  45.

                  Jistieden lill-Kummissjoni żżomm f’moħħha l-bżonn li jinżamm bilanċ xieraq bejn ir-riskji u l-benefiċċji, fir-rigward tal-ġestjoni tal-kunflitti ta’ interess, min-naħa waħda, u l-għan li jinkiseb l-aħjar parir xjentifiku possibbli, min-naħa l-oħra; iqis li l-proliferazzjoni ta’ kodiċijiet ta’ mġiba u linji gwida tal-etika ma jistgħux jestirpaw il-kunflitti ta’ interess; huwa tal-fehma li l-adozzjoni ta’ kodiċijiet ta’ mġiba u linji gwida tal-etika hija neċessarja, imma mhux biżżejjed, u li l-estirpazzjoni tal-kunflitti ta’ interess tinkiseb biss permezz tal-implementazzjoni ta’ regoli sempliċi u xierqa, u l-eżekuzzjoni xierqa tagħhom, bħala parti minn kultura ġenerali ta’ onestà, integrità, u trasparenza;

                  46.

                  Itenni l-fatt li livell għoli ta’ trasparenza hu element ewlieni għall-mitigazzjoni tal-kunflitti ta’ interess; jistieden għaldaqstant lill-Aġenziji li għadhom m’għamlux hekk sabiex jagħmlu disponibbli fuq il-websajt tagħhom il-lista tal-membri tal-Bordijiet tat-Tmexxija, tal-persunal maniġerjali, tal-esperti esterni u interni flimkien mad-dikjarazzjoni tal-interessi u l-curriculum vitae rispettivi tagħhom;

         Pjan direzzjonali

                  47.

                  Jilqa’ f’dan il-kuntest il-‘Pjan Direzzjonali dwar is-segwitu għall-Approċċ Komuni dwar l-aġenziji deċentralizzati tal-UE’ (il-Pjan Direzzjonali) adottat mill-Kummissjoni f’Diċembru 2012, u jistieden lill-partijiet kollha involuti biex jikkunsidraw bis-sħiħ l-ideat espressi fih, b’mod partikolari fil-kuntest tan-negozjati li għaddejin bħalissa dwar il-qafas finanzjarju pluriennali (MFF);

                  48.

                  Jappoġġja bis-sħiħ l-objettivi prinċipali tal-Kummissjoni prefissi fil-Pjan Direzzjonali, jiġifieri l-ksib ta’ governanza aktar bilanċjata, it-titjib tal-effikaċja u r-responsabilità politika tal-aġenziji u l-introduzzjoni ta’ koeranza akbar fil-mod li bih jiffunzjonaw; jilqa’ l-azzjonijiet li hemm proposti fih, b’mod partikolari dwar l-istreamlining tal-bordijiet ta’ tmexxija, l-isforzi għat-tiftix tas-sinerġiji bejn l-aġenziji u l-possibilità tal-fużjoni ta’ wħud minnhom;

                  49.

                  Jinnota, madankollu, li l-Pjan Direzzjonali, filwaqt li huwa punt ta’ tluq tajjeb, għad jonqsu valutazzjoni komprensiva tas-sitwazzjoni attwali tal-aġenziji, kif ukoll viżjoni u strateġija ċara li jindirizzaw il-bżonn għall-immodernizzar tal-aġenziji; jemmen li l-Kummissjoni setgħet kienet aktar ambizzjuża u eżiġenti fir-rigward tal-azzjonijiet speċifiċi li jimmiraw l-aġenziji individwali jew tipi jew gruppi ta’ aġenziji; jiddispjaċih li f’dan l-istadju x-xogħol fit-tul tal-Grupp ta’ Ħidma Interistituzzjonali wassal għal riżultat pjuttost modest u li l-Kunsill ma kienx aktar miftuħ għal approċċ aktar ambizzjuż; huwa konvint li approċċ aktar proattiv u li jħares ‘l quddiem kien iwassal għal livell konsiderevolment ogħla ta’ valur miżjud;

                  50.

                  Jilqa’ li waħda mill-prijoritajiet tal-approċċ komuni hija t-titjib tal-governanza tal-aġenziji, speċjalment permezz tal-iċċarar u l-istabbiliment tar-rwoli tal-Bord tal-Amministrazzjoni u tad-Direttur Eżekuttiv, kif ukoll ir-reviżjoni tar-rwol tar-rappreżentanti tal-Kummissjoni u tal-Parlament fil-bordijiet li jmexxuhom; din is-sena se tgħin ukoll biex tiġi ċċarata r-relazzjoni tal-aġenziji mal-istituzzjonijiet tal-Unjoni u mal-Istati Membri biex jiġu stabbiliti l-mekkaniżmi ta’ obbligi ta’ rendikont tal-aġenziji u biex jiġi definit il-livell ta’ responsabbiltà tal-Kummissjoni fl-attivitajiet tal-aġenziji b’rispett sħiħ għall-prinċipju tal-indipendenza tagħhom;

                  51.

                  Jistieden lill-Kummissjoni tutilizza aħjar il-bini ta’ kapaċità u r-rakkomandazzjonijiet tal-aġenziji fil-qafas tas-Semestru Ewropew, partikolarment waqt it-tfassil tal-Istħarriġ Annwali dwar it-Tkabbir u l-indikaturi makroekonomiċi; jenfasizza r-rwol ewlieni li għandhom l-aġenziji sabiex jintlaħqu l-objettivi tal-istrateġija Ewropa 2020;

         Indipendenza

                  52.

                  Jenfasizza l-importanza kbira tal-indipendenza tal-aġenziji; ifakkar li l-aġenziji għandhom ikunu kapaċi jesegwixxu l-mandat tagħhom b’mod indipendenti u jiddispjaċih li dan mhux dejjem il-każ bħalissa; jemmen li d-Direttorati Ġenerali tal-Kummissjoni għandhom jitqiesu bħala msieħba tal-aġenziji u jinnota bi tħassib li l-interventi tal-Kummissjoni xi drabi jitfgħu dubju fuq l-oġġettività tad-deċiżjonijiet u l-azzjonijiet mwettqa mill-aġenziji, speċjalment meta jkunu involuti riskji għolja rigward is-sigurtà tal-konsumaturi;

         Responsabilità politika

                  53.

                  Iqis li r-responsabilità politika demokratika tal-aġenziji għandha tkun streamlined, l-aktar f’dak li għandu x’jaqsam mar-rapportaġġ lill-awtorità ta’ kwittanza (hemm, b’mod partikolari, inkonsistenzi fil-preżentazzjoni tal-informazzjoni finanzjarja u fis-sottomissjoni tar-rapporti ta’ kwittanza ta’ segwitu); jemmen li r-relazzjoni bejn il-Parlament u l-aġenziji tibbenefika minn sistema isħaħ u strutturata aħjar ta’ kif isir ir-rapportaġġ lill-Parlament; iqis li –sitwazzjoni kurrenti hi pjuttost ifframmentata u li l-kuntat u r-rapportaġġ isir ta’ sikwit fuq bażi ad hoc biss;

                  54.

                  Jikkunsidra li huwa vitali li l-kumitati parlamentari responsabbli għall-aġenziji jeżaminaw bl-akbar reqqa l-Programmi ta’ Ħidma Annwali tal-aġenziji u jiżguraw li dawn jirriflettu ċ-ċirkostanzi attwali u l-prijoritajiet politiċi; jistenna f’dan ir-rigward, li l-aġenziji jikkooperaw mill-qrib ma’ dawk il-kumitati u l-Kummissjoni, f’konformità mad-Dikjarazzjoni Konġunta tad-19 ta’ Lulju 2012 dwar l-aġenziji deċentralizzati, fl-abbozzar tal-Programmi ta’ Ħidma Annwali tagħhom;

                  55.

                  Għall-finijiet ta’ trasparenza u kontroll demokratiku, inkluż fil-Parlament, jistieden lill-aġenziji jippubblikaw il-minuti tal-laqgħat tal-bord tat-tmexxija tagħhom fuq il-websajts tagħhom;

                  56.

                  Jissuġġerixxi li membru tal-Kumitat għall-Kontroll tal-Baġits tal-Parlament Ewropew ikollu l-possibbiltà li jipparteċipa bħala osservatur, fil-laqgħat tal-bordijiet tat-tmexxija tal-aġenziji;

         Possibbiltajiet għal kooperazzjoni aktar mill-qrib u l-fużjoni ta’ ċerti aġenżiji

                  57.

                  Jemmen li għandhom ikunu esplorati aktar sinerġiji bejn il-Kulleġġ Ewropew tal-Pulizija u l-Uffiċċju Ewropew tal-Pulizija, billi jitqiesu r-riżultati tal-istudju maħruġin miċ-CEPOL fl-2011 (kuntratt CEPOL/CT/2010/002); jinnota li f’Marzu 2014, il-Kulleġġ se joħroġ mill-bini li qed jokkupa bħalissa fi Bramshill (Renju Unit); jitlob li l-Kummissjoni tippreżenta proposta lill-Parlament Ewropew u lill-Kunsill għar-rilokazzjoni tal-Kulleġġ fl-Aja (Olanda), fejn l-Uffiċċju Ewropew tal-Pulizija jinsab bħalissa, ħalli iż-żewġ aġenziji jkunu jistgħu jikkondividu l-faċilitajiet u s-servizzi mingħajr ma jipperikolaw il-kompiti u l-awtonomija essenzjali tagħhom; jisħaq li deċiżjoni rapida dwar ir-rilokazzjoni taċ-CEPOL tnaqqas b’mod konsiderevoli l-livell ta’ inċertezza li tista’ tolqot negattivament lill-persunal u l-proċeduri ta’ reklutament;

                  58.

                  Jistieden lill-Kummissjoni, flimkien mal-Fondazzjoni Ewropea għat-Taħriġ, iċ-Ċentru Ewropew għall-Iżvilupp ta’ Taħriġ Vokazzjonali, il-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol u l-Aġenzija Ewropea għas-Saħħa u s-Sigurtà fuq il-Post tax-Xogħol jesploraw ulterjorment is-sinerġiji li jeżistu bejn dawk l-aġenziji u jirrapportaw lill-awtorità ta’ kwittanza dwar il-possibbiltà ta’ integrazzjoni aktar fil-fond; jistieden lil dawk l-aġenziji u l-Kummissjoni jivvalutaw jekk kooperazzjoni aktar mill-qrib tistax twassal għall-ekonomiji ta’ skala u l-ottimizzazzjoni tal-prestazzjoni tagħhom;

                  59.

                  Iqis li għandu jkun hemm kordinament eqreb bejn ċerti aġenziji b’mod partikolari f’dak li għandu x’jaqsam mad-deċiżjonijiet li għandhom impatt fuq ir-rwol ta’ aġenzija oħra; jipproponi, li l-Aġenziji kkonċernati jieħdu vot fost dawk ikkonċernati, sabiex tiġi evitata leġiżlazzjoni konkorrenti; iħeġġeġ lill-Aġenziji, sabiex f’każijiet bħal dawn dejjem jinfurmaw lill-kumitati kompetenti tal-Parlament;

         Kondiviżjoni tal-aħjar prattiki

                  60.

                  Jenfasizza l-bżonn li jiġi żgurat li l-aġenziji ffurmati reċentement (pereżempju l-Aġenzija għall-Kooperazzjoni tar-Regolaturi tal-Enerġija, l-Awtorità Bankarja Ewropea (ABE), l-Awtorità Ewropea tal-Assigurazzjoni u l-Pensjonijiet tax-Xogħol (AEAPX) u l-Awtorità Ewropea tat-Titoli u s-Swieq (AETS), li twaqqfu kollha fl-2011) jibbenefikaw mill-aħjar prattiki tal-aġenziji eqdem u b’aktar esperenjenza sabiex jiġu evitati nuqqasijiet ta’ reklutaġġ, akkwist u regolamenti finanzjarji;

                  61.

                  Jinnota b’sodisfazzjon li l-aġenziji ffurmati reċentement qed jipparteċipaw fil-laqgħat tan-Netwerk tliet darbiet fis-sena u dawk il-laqgħat jinkludu l-kondiviżjoni tal-aħjar prattiki; jinnota, barra minn hekk, li l-aġenziji stabbiliti reċentement huma mistiedna għas-subnetwerks li ġew stabbiliti biex jiġu diskussi kwistjonijiet li jirrikjedu għarfien tekniku, b’mod partikolari s-subnetwerk tal-Kapijiet tal-Amministrazzjoni li jiltaqa’ bl-istess frekwenza tan-Netwerk u jittratta kwistjonijiet ta’ reklutaġġ, akkwist u regolamenti finanzjarji;

                  62.

                  Jieħu nota taż-żewġ żjarat ta’ studju organizzati mill-AETS li saru fl-Aġenzija Ferrovjarja Ewropea (ERA) fl-2011 u fl-Aġenzija Ewropea għas-Sigurtà Marittima (EMSA) fl-2012, fejn il-persunal tal-AETS kellu l-opportunità li jitgħallem l-aħjar prattiki mill-aġenziji stabbiliti sew; jinnota l-iżvilupp ta’ kuntatt frekwenti bejn l-AETS, l-AEAPX, u l-ABE, fejn jikkondividu esperjenzi, jallinjaw prattiki u japprofittaw mis-sinerġiji;

                  63.

                  Jistieden lin-Netwerk jidħol f’kuntatt mal-Kummissjoni ħalli jkunu esplorati l-possibilitajiet tal-organizzazzjoni ta’ azzjonijiet komuni tat-taħriġ għall-aġenziji li jkollhom bħala mira t-tegħlib tal-problemi finanzjarji identifikati mill-Qorti tal-Awdituri fl-2011;

         L-Awtoritajiet Superviżorji Ewropej (ESAs)

                  64.

                  Jinnota bi tħassib li d-dispożizzjonijiet tar-Regolament Finanzjarju ma ġewx adattati għal kollox għall-iskema finanzjarja tal-ESA billi bejn 55 % u 60 % tal-baġit tagħhom huwa ffinanzjat minn kontribuzzjonijiet mill-Istati Membri u l-pajjiżi tal-Assoċjazzjoni Ewropea tal-Kummerċ Ħieles; jemmen li huwa fundamentali li jinstabu l-mekkaniżmi xierqa sabiex tiġi żgurata s-sigurtà u l-istabbiltà finanzjarja tal-ESAs li jippreżentaw riskji speċifiċi għan-natura ibrida tal-finanzjament tagħhom: jemmen li dik il-kwestjoni għandha tiġi indirizzata, l-aktar tard, matul ir-reviżjoni li jmiss tar-Regolament Finanzjarju fir-rigward tal-aġenziji u jistieden lill-Kummissjoni tivvaluta din is-sitwazzjoni u tirrapporta dwarha lill-awtorità ta’ kwittanza;

                  65.

                  Jenfasizza l-importanza li jitqabblu b’mod adegwat il-baġit allokat mal-impjiegi disponibbli fuq naħa u l-kompiti fdati lill-ESAs min-naħa l-oħra, peress li żball fit-tqabbil jista’ jirriżulta fi żbilanċ fil-persunal fir-rigward tar-reklutaġġ tal-persunal tal-ESA minn banda u l-involviment ta’ esperti nazzjonali mill-banda l-oħra; jesprimi t-tħassib tiegħu dwar il-fatt li l-Kummissjoni bidlet l-organigramma kif ġiet proposta mill-ESAs, mingħajr ma indikat din il-bidla b’mod ċar; iħeġġeġ lill-Kummissjoni tkun trasparenti għal kollox dwar dan u kwistjonijiet oħra;

                  66.

                  Jinnota f’dan ir-rigward it-tħassib li tqajjem fil-konklużjonijiet preliminari tal-valutazzjoni tal-IMF tas-settur finanzjarju ta’ Diċembru 2012 dwar l-Unjoni li fih ġie rakkomandat li għandhom jiżdiedu r-riżorsi u s-setgħat tal-Awtoritajiet Superviżorji Ewropej biex ikunu jistgħu jissodisfaw b’suċċess il-mandati tagħhom, filwaqt li tissaħħaħ ukoll l-indipendenza operazzjonali tagħhom;

         L-ugwaljanza bejn is-sessi

                  67.

                  Jenfasizza l-importanza li jiddaħħlu fis-seħħ politiki li jiżguraw li n-nisa u l-irġiel huma rappreżentati kif xieraq fil-korpi governattivi tal-aġenziji; iħeġġeġ lin-Netwerk jintroduċu u jippromwovu linji gwida ġenerali rigward l-aħjar prattiki, anke meta ma jingħatawx indikazzjonijiet speċifiċi fir-regolamenti bażi tal-aġenziji; jistieden lid-diretturi eżekuttivi tal-aġenziji, li għandhom responsabbiltà finali għall-kwistjonijiet tal-persunal, jiggarantixxu l-ugwaljanza bejn is-sessi kemm fost il-persunal tal-aġenziji kif ukoll fost il-persunal f’pożizzjonijiet ta’ responsabbiltà;

                  68.

                  jinnota bi tħassib in-numru żgħir ta’ nisa li għandhom kariga ta’ direttur eżekuttiv fl-aġenziji; peress li fil-maġġorparti tal-aġenziji l-ħatra tad-diretturi jinħatru mill-bord tat-tmexxija fuq il-bażi ta’ lista ta’ għażla minn qabel adottata mill-Kummissjoni, jistieden lill-bordijiet ta’ tmexxija tal-Aġenziji u lill-Kummissjoni biex jirrispettaw il-prinċipji ta’ ugwaljanza bejn is-sessi u biex iqisu l-istrateġija mnedija mill-Kummissjoni fl-2010 sabiex jittejjeb il-bilanċ bejn l-irġiel u n-nisa f’pożizzjonijiet ta’ responsabbiltà; huwa mħasseb rigward il-fatt li la l-Approċċ Komuni u lanqas il-Pjan Direzzjonali ma jikkunsidraw il-politika ta’ ugwaljanza bejn is-sessi fost l-għanijiet tagħhom, u jitlob lill-Kummissjoni biex tirrimedja din il-kwestjoni bi proposti speċifiċi;

                  69.

                  Jinnota li hija responsabilità tal-Istati Membri li jagħżlu r-rappreżentanti tagħhom fil-bordijiet ta’ tmexxija tal-aġenziji; jistieden lill-Istati Membri jżommu f’moħħhom il-prinċipji tal-ugwaljanza bejn in-nisa u l-irġiel meta jaħtru r-rappreżentanti tal-korpi u jistieden, barra minn hekk, lid-Diretturi Eżekuttivi jqajmu l-kuxjenza tal-membri tal-bord dwar dan is-suġġett meta jkunu se jiġu eletti l-President u l-Viċi President; jinnota b’sodisfazzjon li tnejn mill-aġenziji ta’ Trojka attwali għandhom mara bħala president tal-bord ta’ tmexxija tagħhom;

         Sistemi kumplessi tal-IT

                  70.

                  Jenfasizza l-bżonn li l-Aġenziji, kif ukoll il-Kummissjoni, jikkoordinaw u jikkondivixu l-aħjar prattiki u esperjenzi sabiex jegħlbu l-isfidi tekniċi u ta’ ġestjoni ppreżentati mis-sistemi kumplessi tat-teknoloġija tal-informazzjoni (IT) li jridu joperaw fuq il-bażi tal-Unjoni kollha; isibha stramba li l-Kummissjoni titlob ħlas mingħand l-aġenziji għall-użu tas-sistemi tagħha tal-IT, u li dawk il-ħlasijiet ma jsirux skont parametri oġġettivi, bħalma hu d-daqs tal-aġenziji; billi dawn il-ħlasijiet jirrappreżentaw piż kunsiderevoli għall-aġenziji ż-żgħar, u billi ma hemmx alternattiva għalihom, jitlob lill-Kummissjoni tadatta l-ħlasijiet għad-daqs u l-ħila finanzjarja tal-aġenziji;

                  71.

                  Jiġbed l-attenzjoni tal-Kummissjoni għad-diffikultajiet li ltaqgħu magħhom l-Aġenziji mas-sistemi kumplessi tal-IT bħall-kontabilità bbażata fuq id-dovuti (ABAC) u s-SYSPER2, minħabba li dawk is-sistemi huma mfassla biex jissodisafw il-bżonnijiet tal-Kummissjoni, aktar milli dawk tal-aġenziji; jilqa’ l-azzjonijiet tas-subnetwerks tal-aġenziji li jittrattaw il-konsegwenzi ta’ dan, b’mod partikolari, in-Netwerk tat-Teknoloġija tal-Informazzjoni u l-Komunikazzjoni tal-Aġenziji tal-Unjoni (kwestjonijiet tal-IT), u s-subnetwerk tal-Kapijiet tal-Amministrazzjoni (l-ABAC u s-SYSPER2) u jistieden lill-Kummissjoni tikkoopera aktar mill-qrib mall-aġenziji dwar din il-kwistjoni;

                  72.

                  Jipproponi li l-aġenziji għandu jkollhom l-possibilità jużaw software tar-riżorsi umani jew ta’ kwalunkwe tip ieħor tal-Kummissjoni, minflok ma jkollhom jixtru s-software għali separat tagħhom;

                  73.

                  Jipproponi li, mis-sena finanzjarja li jmiss u sabiex jiġi ffaċilitat il-kompitu tal-awtorità responsabbli mill-kwittanza f’dak li għandu x’jaqsam mal-aġenziji, u minħabba n-numru kbir ta’ aġenziji u l-kumplessità kulma jmur tikber tal-attività u l-output tagħhom, il-Parlament iqis, meta jkun qed jistudja u jfassal l-opinjoni tiegħu dwar aġenzija li jagħmel rikonfigurazzjoni li tkun tippermetti l-ħatra ta’ diversi relaturi kif diġà sar din is-sena ma’ istituzzjonijiet oħrajn;

                  74.

                  Jagħti istruzzjonijiet lill-President tiegħu biex jgħaddi din ir-riżoluzzjoni lill-aġenziji sottomessi għal din il-proċedura ta’ kwittanza, lill-Kunsill, lill-Kummissjoni kif ukoll lill-Qorti tal-Awdituri.

         (1)  ĠU L 286, 17.10.2012, p. 388.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 357, 31.12.2002, p. 72.

         (5)  ĠU C 368, 16.12.2011.

         (6)  ĠU C 161 E, 31.5.2011, p. 62.

         (7)  ĠU C 51 E, 22.2.2013, p. 121.

         (8)  F’dan is-sens, ara l-azzjoni 53 tal-Pjan Direzzjonali tagħha dwar is-segwitu għall-Approċċ Komuni għall-aġenziji diċentralizzati tal-UE.

         (9)  Ara l-Pjan Direzzjonali dwar is-segwitu għall-Approċċ Komuni għall-aġenziji diċentralizzati tal-UE, azzjoni 33.

         (10)  Ara l-Pjan Direzzjonali dwar is-segwitu għall-Approċċ Komuni għall-aġenziji diċentralizzati tal-UE, azzjoni 34 u 35.


title: Deċiżjoni tal-Kunsill 2012/486/PESK tat- 23 ta’ Lulju 2012 dwar l-iffirmar u l-konklużjoni tal-Ftehim bejn l-Organizzazzjoni Konġunta għall-Kooperazzjoni fl-Armamenti u l-Unjoni Ewropea dwar il-protezzjoni ta’ informazzjoni klassifikata#Ftehim bejn l-Organizzazzjoni Konġunta għall-Kooperazzjoni fl-Armamenti u l-Unjoni Ewropea dwar il-protezzjoni tal-informazzjoni klassifikata

text:
               24.8.2012

               MT

               Il-Ġurnal Uffiċjali tal-Unjoni Ewropea

               L 229/1

         DEĊIŻJONI TAL-KUNSILL 2012/486/PESK
   tat-23 ta’ Lulju 2012
   dwar l-iffirmar u l-konklużjoni tal-Ftehim bejn l-Organizzazzjoni Konġunta għall-Kooperazzjoni fl-Armamenti u l-Unjoni Ewropea dwar il-protezzjoni ta’ informazzjoni klassifikata
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fil-laqgħa tiegħu tal-15 ta’ Ġunju 2009, il-Kunsill iddeċieda li jawtorizza lill-Presidenza biex tiftaħ negozjati, skont l-ex Artikolu 24 tat-Trattat dwar l-Unjoni Ewropea, għal Ftehim dwar is-sigurtà tal-informazzjoni bejn l-Organizzazzjoni Konġunta għall-Kooperazzjoni fl-Armamenti (OCCAR) u l-Unjoni Ewropea.

               (2)

               Wara dik l-awtorizzazzjoni għall-ftuħ ta’ negozjati, il-Presidenza nnegozjat l-Ftehim mal-Organizzazzjoni Konġunta għall-Kooperazzjoni fl-Armamenti dwar il-protezzjoni ta’ informazzjoni klassifikata,

               (3)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Organizzazzjoni Konġunta għall-Kooperazzjoni fl-Armamenti u l-Unjoni Ewropea dwar il-protezzjoni ta’ informazzjoni klassifikata huwa b’dan approvat f’isem l-Unjoni Ewropea.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jinnomina l-persuna jew persuni li jkollhom is-setgħa li jiffirmaw il-Ftehim sabiex tintrabat l-Unjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-23 ta’ Lulju 2012.

            Għall-Kunsill

            Il-President

         C. ASHTON

      TRADUZZJONI
      FTEHIM
      bejn l-Organizzazzjoni Konġunta għall-Kooperazzjoni fl-Armamenti u l-Unjoni Ewropea dwar il-protezzjoni tal-informazzjoni klassifikata
      L-Organizzazzjoni Konġunta għall-Kooperazzjoni fl-Armamenti, minn hawn ’il quddiem imsejħa "OCCAR",
      u
      L-Unjoni Ewropea, minn hawn ’il quddiem imsejħa "l-UE",
      Minn hawn ’il quddiem imsejħin "il-Partijiet",
      WAQT LI JQISU LI l-Partijiet jaqblu li għandhom jiġu żviluppati konsultazzjonijiet u kooperazzjoni bejniethom dwar kwistjonijiet ta’ interess komuni relatati mas-sigurtà;
      WAQT LI JIRRIKONOXXU li konsultazzjoni sħiħa u effikaċi tista’ teħtieġ aċċess għal informazzjoni klassifikata tal-OCCAR u tal-UE, kif ukoll l-iskambju ta’ informazzjoni klassifikata bejn il-Partijiet;
      KONXJI LI tali aċċess għal informazzjoni klassifikata u l-iskambju tagħha jeħtieġu miżuri ta’ sigurtà adatti;
      WAQT LI JQISU LI fit-18 ta’ Mejju 2009 l-Kunsill approva r-rakkomandazzjoni tal-Bord ta’ Tmexxija tal-Aġenzija Ewropea għad-Difiża biex il-ħidma dwar l-istabbiliment ta’ Ftehim ta’ Sigurtà bejn l-UE u l-OCCAR titmexxa ’l quddiem, bl-objettiv li din tkun disponibbli fil-ħin għall-approvazzjoni tal-Arranġament Amministrattiv bejn l-EDA u l-OCCAR;
      WAQT LI JINNOTAW LI l-Bord tas-Sorveljanti tal-OCCAR awtorizza lid-Direttur tal-Amministrazzjoni Esekuttiva (AE) tal-OCCAR sabiex jikkonkludi tali Ftehim dwar is-Sigurtà;
      WAQT LI JINNOTAW li fil-15 ta’ Ġunju 2009 l-Kunsill awtorizza lill-Presidenza biex tiftaħ negozjati mal-OCCAR sabiex jiġi konkluż ftehim dwar is-sigurtà tal-informazzjoni,
      FTIEHMU KIF ĠEJ:
      Artikolu 1
      Il-Ftehim bejn l-OCCAR u l-UE dwar il-protezzjoni tal-informazzjoni klassifikata (minn hawn ’il quddiem il-“Ftehim”) għandu japplika għal informazzjoni klassifikata fi kwalunkwe forma kemm jekk ipprovduta mill-Partijiet kif ukoll jekk skambjata bejniethom.
      Artikolu 2
      Għall-finijiet ta’ dan il-Ftehim, “informazzjoni klassifikata” għandha tfisser kwalunkwe informazzjoni, (jiġifieri, tagħrif li jista’ jiġi komunikat fi kwalunkwe forma) dokument jew materjal li ġie ddeterminat minn kwalunkwe waħda mill-Partijiet bħala li jeħtieġ protezzjoni kontra żvelar mhux awtorizzat li jista’ jikkawża gradi differenti ta’ dannu, ħsara jew preġudizzju lill-interessi tal-OCCAR, jew tal-UE jew wieħed jew aktar mill-Istati Membri rispettivi tagħhom, u li ġie indikat bħala tali permezz ta’ klassifikazzjoni tas-sigurtà.
      Artikolu 3
      L-istituzzjonijiet u l-entitajiet tal-UE li għalihom japplika dan il-Ftehim għandhom ikunu: il-Kunsill Ewropew, il-Kunsill tal-Unjoni Ewropea (minn hawn ’il quddiem “il-Kunsill”), is-Segretarjat Ġenerali tal-Kunsill, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, il-Kummissjoni Ewropea u s-Servizz Ewropew għall-Azzjoni Esterna (minn hawn ’il quddiem “is-SEAE”). Għall-finijiet ta’ dan il-Ftehim, dawn l-istituzzjonijiet u l-entitajiet għandhom jissejħu "l-UE".
      Artikolu 4
      1.   Informazzjoni klassifikata tista’ tiġi żvelata jew rilaxxata minn Parti waħda (il-Parti provvedenti) lill-Parti l-oħra (il-Parti riċeventi) skont il-prinċipju tal-kontroll tal-oriġinatur.
      2.   Fl-implimentazzjoni tal-paragrafu 1, ma għandu jkun possibbli l-ebda rilaxx ġeneriku dment li ma jkunux ġew maqbula proċeduri bejn il-Partijiet rigward ċerti kategoriji ta’ informazzjoni, rilevanti għall-ħtiġijiet operattivi tagħhom.
      Artikolu 5
      Kull waħda mill-Partijiet, u l-entitajiet tagħha kif definiti fl-Artikolu 3 ta’ dan il-Ftehim, għandhom jiżguraw li jkollhom stabbiliti sistema ta’ sigurtà u miżuri ta’ sigurtà, ibbażati fuq il-prinċipji bażiċi u l-istandards minimi ta’ sigurtà stabbiliti fir-regoli u r-regolamenti tas-sigurtà rispettivi tagħha, u riflessi fl-arranġamenti li għandhom jiġu stabbiliti skont l-Artikolu 12, sabiex ikun żgurat li jiġi applikat livell ekwivalenti ta’ protezzjoni għal informazzjoni klassifikata pprovduta jew skambjata taħt dan il-Ftehim.
      Artikolu 6
      1.   Informazzjoni klassifikata għandha tkun immarkata kif ġej:

                  (a)

                  Għall-OCCAR, l-informazzjoni klassifikata għandha tkun immarkata OCCAR SECRET, OCCAR CONFIDENTIAL jew OCCAR RESTRICTED.

                  (b)

                  Għall-UE, l-informazzjoni klassifikata għandha tkun immarkata SECRET UE/EU SECRET, CONFIDENTIEL UE/EU CONFIDENTIAL jew RESTREINT UE/EU RESTRICTED.

            2.   Il-klassifikazzjonijiet ta’ sigurtà korrispondenti huma:

                  Fl-OCCAR

                  Fl-Unjoni Ewropea

                  OCCAR SECRET

                  SECRET UE/EU SECRET

                  OCCAR CONFIDENTIAL

                  CONFIDENTIEL UE/EU CONFIDENTIAL

                  OCCAR RESTRICTED

                  RESTREINT UE/EU RESTRICTED

            Artikolu 7
      1.   Kull Parti għandha:

                  (a)

                  tipproteġi u tissalvagwardja l-informazzjoni klassifikata pprovduta jew skambjata mill-Parti l-oħra taħt dan il-Ftehim minn żvelar, telf jew sitwazzjoni kompromettenti mhux awtorizzati;

                  (b)

                  tiżgura li l-informazzjoni klassifikata pprovduta jew skambjata taħt dan il-Ftehim iżżomm il-marka tal-klassifikazzjoni ta’ sigurtà mogħtija lilha mill-Parti provvedenti. Il-Parti riċeventi għandha tipproteġi u tissalvagwardja l-informazzjoni klassifikata sa livell mhux inqas strett mid-dispożizzjonijiet stabbiliti fir-regoli u r-regolamenti tas-sigurtà tagħha stess għal informazzjoni jew materjal li jkollhom klassifikazzjoni ta’ sigurtà ekwivalenti, kif speċifikat fl-Artikolu 6;

                  (c)

                  tiżgura li l-informazzjoni klassifikata riċevuta mill-Parti l-oħra ma jitnaqqasilhiex il-grad jew ma tiġix deklassifikata mingħajr il-kunsens bil-miktub minn qabel ta’ dik il-Parti;

                  (d)

                  ma tużax tali informazzjoni klassifikata għal għanijiet li mhumiex dawk stabbiliti mill-oriġinatur jew dawk li għalihom tiġi pprovduta jew skambjata l-informazzjoni;

                  (e)

                  ma tippermettix l-aċċess għal informazzjoni klassifikata lil individwi sakemm dawn ikollhom ħtieġa ta’ tagħrif sabiex iwettqu d-dmirijiet uffiċjali tagħhom u fejn l-aċċess huwa meħtieġ għal CONFIDENTIEL UE/EU CONFIDENTIAL jew OCCAR CONFIDENTIAL jew għal SECRET UE/EU SECRET jew OCCAR SECRET, ikunu ngħataw approvazzjoni tas-sigurtà skont ir-regoli u r-regolamenti tas-sigurtà tal-Parti riċeventi; u

                  (f)

                  tiżgura li l-individwi kollha li jkollhom aċċess għal informazzjoni klassifikata jkunu informati dwar ir-responsabbiltajiet tagħhom li jipproteġu l-informazzjoni skont ir-regoli u r-regolamenti tas-sigurtà applikabbli.

            2.   L-UE ma għandhiex tiżvela informazzjoni klassifikata pprovduta mill-OCCAR taħt dan il-Ftehim lil partijiet terzi, jew lil kwalunkwe istituzzjoni jew entità tal-UE mhux imsemmija fl-Artikolu 3, mingħajr il-kunsens bil-miktub minn qabel tal-OCCAR.
      L-OCCAR ma għandhiex tiżvela informazzjoni klassifikata pprovduta mill-UE taħt dan il-Ftehim lil partijiet terzi mingħajr il-kunsens bil-miktub minn qabel tal-UE. Tali kunsens għandu jingħata mill-Kunsill, filwaqt li jaġixxi b’mod unanimu.
      Artikolu 8
      1.   Il-Partijiet għandhom jiżguraw li l-persuni kollha li, fit-twettiq tad-dmirijiet uffiċjali tagħhom, jeħtieġu aċċess, jew li d-dmirijiet jew funzjonijiet tagħhom jistgħu jagħtuhom aċċess, għal informazzjoni klassifikata provduta jew skambjata taħt dan il-Ftehim ikunu ngħataw l-approvazzjoni adatta tas-sigurtà qabel ma jingħataw aċċess għal informazzjoni klassifikata CONFIDENTIEL UE/EU CONFIDENTIAL jew OCCAR CONFIDENTIAL jew għal SECRET UE/EU SECRET jew OCCAR SECRET.
      2.   Il-proċeduri għall-approvazzjoni tas-sigurtà għandhom jitfasslu biex jiġi determinat jekk individwu jistax, b’kont meħud tal-lealtà, fidatezza u affidabbiltà tiegħu, ikollu aċċess għal informazzjoni klassifikata.
      Artikolu 9
      Il-Partijiet għandhom jipprovdu assistenza reċiproka fir-rigward tas-sigurtà ta’ informazzjoni klassifikata pprovduta jew skambjata taħt dan il-Ftehim. Għandhom isiru konsultazzjonijiet reċiproċi ta’ sigurtà u żjarat ta’ valutazzjoni mill-awtoritajiet imsemmija fl-Artikolu 12 biex tiġi valutata l-effikaċja tal-arranġamenti ta’ sigurtà fil-qasam tar-responsabbiltà rispettiva tagħhom għall-protezzjoni ta’ tali informazzjoni klassifikata.
      Artikolu 10
      1.   Għall-finijiet ta’ dan il-Ftehim:

                  (a)

                  Fir-rigward tal-UE, il-korrispondenza kollha għandha tgħaddi mingħand l-Uffiċjal Kap tar-Reġistru tal-Kunsill u għandha tintbagħat minnu lill-Istati Membri u lill-istituzzjonijiet jew lill-entitajiet imsemmija fl-Artikolu 3, soġġett għall-paragrafu 2.

                  (b)

                  Fir-rigward tal-OCCAR, il-korrispondenza kollha għandha tintbagħat lill-Uffiċjal tal-Kontroll tar-Reġistru tal-OCCAR-AE u, jekk ikun meħtieġ, tintbagħat minnu lir-Reġistri Klassifikati rilevanti tal-OCCAR-AE, soġġett għall-paragrafu 2 ta’ dan l-Artikolu.

            2.   B’mod eċċezzjonali, il-korrispondenza minn Parti waħda li tkun aċċessibbli biss għal uffiċjali, organi jew servizzi kompetenti speċifiċi ta’ dik il-Parti tista’, għal raġunijiet operattivi, tiġi indirizzata biss lil, u tkun aċċessibbli biss għal uffiċjali, organi jew servizzi kompetenti speċifiċi tal-Parti l-oħra indikati b’mod speċifiku mill-Parti provvedenti bħala riċevituri, b’kont meħud tal-kompetenzi tagħhom u skont il-prinċipju ta’ ħtieġa ta’ tagħrif.
      Sa fejn hija kkonċernata l-Unjoni Ewropea, tali korrispondenza għandha tiġi trasmessa permezz tal-Uffiċjal Kap tar-Reġistru tal-Kunsill, l-Uffiċjal Kap tar-Reġistru tal-Kummissjoni Ewropea jew l-Uffiċjal Kap tar-Reġistru tas-SEAE, skont il-każ.
      Sa fejn hija kkonċernata l-OCCAR, tali korrispondenza għandha tkun trasmessa permezz tal-Uffiċjal ta’ Kontroll tar-Reġistru tal-OCCAR-AE.
      3.   L-informazzjoni klassifikata kollha għandha tiġi trasmessa permezz ta’ kanali miftiehmin mill-awtoritajiet tas-sigurtà tal-Partijiet.
      4.   L-informazzjoni klassifikata trasmessa b’mezzi elettroniċi għandha tkun kriptata f’konformità mar-rekwiżiti tal-Parti provvedenti, kif indikat fir-regoli u r-regolamenti tas-sigurtà tagħha. Ir-rekwiżiti tal-Parti provvedenti għandhom jiġu sodisfatti meta informazzjoni klassifikata tkun qed tiġi trasmessa, maħżuna u pproċessata fin-netwerks interni tal-Partijiet.
      Artikolu 11
      Id-Direttur tal-OCCAR-EA għandu jissorvelja l-implimentazzjoni ta’ dan il-Ftehim mill-OCCAR. Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, il-Membru tal-Kummissjoni Ewropea responsabbli għall-materji ta’ sigurtà u s-Segretarjat Ġenerali tal-Kunsill għandhom jissorveljaw l-implimentazzjoni ta’ dan il-Ftehim mill-UE.
      Artikolu 12
      1.   Sabiex dan il-Ftehim jiġi implimentat, għandhom jiġu stabbiliti arranġamenti ta’ sigurtà bejn l-erba’ awtoritajiet indikati fil-paragrafi 2, 3, 4 u 5 sabiex jiġu deskritti l-istandards għat-trasmissjoni, il-protezzjoni reċiproka ta’ informazzjoni klassifikata u ż-żjajjar taħt dan il-Ftehim.
      2.   It-Taqsima tas-Sigurtà tal-OCCAR-AE, taħt id-direzzjoni u f’isem id-Direttur tal-OCCAR-AE, li jaġixxi għall-OCCAR u taħt l-awtorità tagħha, għandha tfassal l-arranġamenti tas-sigurtà għall-protezzjoni u s-salvagwardja tal-informazzjoni klassifikata pprovduta lill-OCCAR taħt dan il-Ftehim f’konformità mar-regoli u r-regolamenti tas-sigurtà tal-OCCAR.
      3.   L-Uffiċċju tas-Sigurtà tas-Segretarjat Ġenerali tal-Kunsill, taħt id-direzzjoni u għan-nom tas-Segretarju-Ġenerali tal-Kunsill, li jaġixxi f’isem il-Kunsill u taħt l-awtorità tiegħu, għandu jfassal l-arranġamenti ta’ sigurtà għall-protezzjoni u s-salvagwardja ta’ informazzjoni klassifikata pprovduta lill-UE skont dan il-Ftehim f’konformità mar-regoli ta’ sigurtà tal-Kunsill.
      4.   Id-Direttorat tas-Sigurtà tal-Kummissjoni Ewropea, li jaġixxi taħt l-awtorità tal-Membru tal-Kummissjoni responsabbli għal materji ta’ sigurtà, għandu jfassal l-arranġamenti ta’ sigurtà għall-protezzjoni ta’ informazzjoni klassifikata pprovduta taħt dan il-Ftehim fil-Kummissjoni Ewropea u fil-bini tagħha f’konformità mad-dispożizzjonijiet ta’ sigurtà tal-Kummissjoni.
      5.   Id-Direttorat għas-Sigurtà tas-Servizz Ewropew għall-Azzjoni Esterna, filwaqt li jaġixxi taħt l-awtorità tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, għandu jfassal arranġamenti ta’ sigurtà għall-protezzjoni ta’ informazzjoni klassifikata previsti taħt dan il-Ftehim fi ħdan is-SEAE u l-bini tiegħu f’konformità mar-regoli ta’ sigurtà għas-SEAE.
      6.   Għall-UE, l-arranġamenti ta’ sigurtà msemmijin fil-paragrafu 1 għandhom ikunu soġġetti għall-approvazzjoni mill-Kumitat tas-Sigurtà tal-Kunsill.
      7.   Għall-OCCAR, l-arranġamenti ta’ sigurtà msemmijin fil-paragrafu 1 għandhom ikunu soġġetti għall-approvazzjoni mill-Kumitat tas-Sigurtà tal-OCCAR.
      Artikolu 13
      F’każ ta’ ksur tas-sigurtà li jirriżulta f’telf jew f’sitwazzjoni kompromettenti ta’ informazzjoni klassifikata riċevuta mill-Parti provvedenti, jew f’każ ta’ suspett li tali informazzjoni klassifikata ġiet żvelata lil persuni mhux awtorizzati, il-Parti riċeventi għandha tinforma immedjatament lill-Parti provvedenti.
      Għandha titwettaq investigazzjoni immedjata mill-Parti riċeventi (b’assistenza mill-Parti provvedenti jekk meħtieġ) f’konformità mar-regoli u r-regolamenti tas-sigurtà tagħha għall-protezzjoni ta’ informazzjoni klassifikata. Il-Parti riċeventi għandha tinforma lill-Parti provvedenti dwar iċ-ċirkostanzi, il-miżuri adottati, u r-riżultat tal-investigazzjoni malajr kemm jista’ jkun u dwar l-azzjoni korrettiva li ttieħdet biex ikun evitat li jerġa’ jiġri hekk. L-awtoritajiet imsemmijin fl-Artikolu 12 jistgħu jistabbilixxu proċeduri għal dak il-għan.
      Artikolu 14
      Kull Parti għandha tassumi l-ispejjeż tagħha stess fl-implimentazzjoni ta’ dan il-Ftehim.
      Artikolu 15
      Qabel ma tiġi pprovduta jew skambjata informazzjoni klassifikata bejn il-Partijiet taħt dan il-Ftehim, l-awtoritajiet tas-sigurtà responsabbli msemmijin fl-Artikolu 12 għandhom jaqblu li l-Parti riċeventi tkun tista’ tipproteġi u tissalvagwardja l-informazzjoni b’mod konsistenti mal-arranġamenti li għandhom jiġu stabbiliti skont dak l-Artikolu.
      Artikolu 16
      Dan il-Ftehim m’għandux iżomm lill-Partijiet milli jikkonkludu Ftehimiet oħra relatati mal-għoti jew skambju ta’ informazzjoni klassifikata bil-kondizzjoni li ma jkunux f’konflitt mad-disposizzjonijiet ta’ dan il-Ftehim.
      Artikolu 17
      Kwalunkwe disputa bejn l-OCCAR u l-UE li tirriżulta mill-interpretazzjoni jew l-applikazzjoni ta’ dan il-Ftehim għandha tiġi indirizzata b’negozjar bejn il-Partijiet. Sa meta tiġi riżolta kwalunkwe disputa, il-Partijiet għandhom ikomplu jissodisfaw ir-responsabbiltajiet kollha tagħhom taħt dan il-Ftehim.
      Artikolu 18
      1.   Dan il-Ftehim għandu jidħol fis-seħħ fid-data tal-iffirmar mill-Partijiet.
      2.   Kull Parti għandha tinnotifika lill-Parti l-oħra bi kwalunkwe tibdil fir-regoli u r-regolamenti tagħha li jista’ jaffettwa l-protezzjoni tal-informazzjoni klassifikata msemmija f’dan il-Ftehim.
      3.   Dan il-Ftehim jista’ jiġi rivedut sabiex jiġu kkunsidrati emendi possibbli fuq talba ta’ kwalunkwe Parti. Huwa għandu jiġi rivedut f’każ li kwalunkwe Stat mhux membru tal-UE jsir membru tal-OCCAR.
      4.   Kwalunkwe emenda għal dan il-Ftehim għandha ssir biss bil-miktub u għandha tkun iffirmata minn kull waħda mill-Partijiet għal dan il-Ftehim.
      Artikolu 19
      Dan il-Ftehim huwa konkluż għal perijodu ta’ żmien indefinit. Jista’ jiġi ddenunzjat minn Parti waħda permezz ta’ notifika ta’ denunzja bil-miktub mogħtija lill-Parti l-oħra. Tali denunzja għandha ssir effettiva sitt xhur wara li l-Parti l-oħra tkun irċeviet in-notifika, iżda m’għandhiex taffettwa l-obbligi li jkunu diġà kuntrattati taħt id-dispożizzjonijiet ta’ dan il-Ftehim. B’mod partikolari, kull informazzjoni klassifikata pprovduta jew skambjata skont dan il-Ftehim għandha tibqa’ tiġi protetta skont id-dispożizzjonijiet stabbiliti fih.

         B’xiehda ta’ dan is-sottoskritti, debitament awtorizzati rispettivament, iffirmaw dan il-Ftehim.
         Magħmul fi Brussell, dan is-sebgħa u għoxrin jum ta’ Lulju, elfejn u tnax f’żewġ eżemplari, kull waħda bl-Ingliż.

            Għall-OCCAR

            Għall-Unjoni Ewropea